title: Luettelo Suomen avaruustoiminnasta

text: NASAn gammapurkauksia tutkiva tiedesatelliitti HETE tuhoutui lentokoneesta laukaistun Pegasus-raketin laukaisuyrityksessä 4. marraskuuta 1996. Satelliitissa oli Suomessa valmistettu röntgeninstrumentti.


title: Luettelo Suomen avaruustoiminnasta

text: HETE II oli laukaisussa tuhoutuneen HETEn korvannut satelliitti, joka laukaistiin 9. lokakuuta 2000 Pegasus-raketilla. Aluksella on Suomessa Metorex-yrityksen eli nykyisen Oxford Instruments Analytical -yrityksen valmistama röntgenlaite.


title: Luettelo Suomen avaruustoiminnasta

text: Huygens on ESAn luotain tai laskeutuja, joka tutkii Saturnuksen Titan-kuuta. Emäalus Cassini kuljetti sen vuoden 2004 lopussa Saturnuksen tienoille. Laukaisu oli siten 15. lokakuuta 1997. Huygens laskeutui Titanin pinnalle 14. tammikuuta 2005.


title: Luettelo Suomen avaruustoiminnasta

text: Huygensin mukana on kaksi suomalaista laitetta: italialais-suomalainen HASI, joka on Titanin kaasukehää tutkiva laite, ja italialais-suomalainen radiokorkeusmittari. HASIn painemittausjärjestelmän toteutti Ilmatieteen laitos käyttäen apunaan muun muassa Teknillisen korkeakoulun aerodynamiikan laboratoriota ja keskisuomalaista Insinööritoimisto Reijo Peuraa. Radiokorkeusmittarin toteutti puolestaan Insinööritoimisto Ylinen italialaisen Laben-yrityksen alihankkijana.


title: Luettelo Suomen avaruustoiminnasta

text: Vuonna 2001 oli kuukausia, jolloin vaikutti siltä, että Huygensin tietoliikennelinkki Cassiniin on suunniteltu niin väärin, että kummankaan laitteen mittaustuloksia ei koskaan saada selville. Erikoinen yhteensattuma on, että aikoinaan herrat Cassini ja Huygens eivät olleet puheväleissä. Sittemmin NASA korjasi ESAn tekemän suunnitteluvirheen muuttamalla Cassinin lentorataa, mikä ei vaikuttanut lyhentävän Cassinin toimintaikää.


title: Luettelo Suomen avaruustoiminnasta

text: INTEGRAL on ESAn tiedesatelliitti, joka tutkii avaruuden gammasäteilyä. Sen laukaisu tapahtui 17. lokakuuta 2002 Baikonurista Proton-kantoraketilla. Satelliitti perustui XMM:n runkoon (satellite bus).


title: Luettelo Suomen avaruustoiminnasta

text: INTEGRAL-satelliitin hyötykuormaan kuuluu neljä tieteellistä laitetta. Näistä kaksi mittaa tähtitaivaan kohteita gammasäteiden aallonpituudella, yksi on röntgenkaukoputki, ja yksi on optinen kaukoputki varustettuna CCD-kameralla.


title: Luettelo Suomen avaruustoiminnasta

text: Siinä on myös tanskalais-suomalainen "JEM-X"-röntgenlaite, jonka suomalaisosuuden toteutti Helsingin yliopiston observatorion johtamana Metorex (nyk. Oxford Instruments Analytical), VTT , ja Ideal Engineering.


title: Luettelo Suomen avaruustoiminnasta

text: Interball-ohjelman Maan magnestosfäärin pyrstöä luotaava Tail Probe oli venäläinen tiedesatelliitti, joka laukaistiin 3. elokuuta 1995. Sen tehtävä on päättynyt menestyksellisesti. Se oli ensimmäinen avaruusalus, jossa suomalaiset osallistuivat avaruuslaitteen rakentamiseen. Ruotsin avaruusfysiikan instituutin ("Institutet för Rymdfysik", IRF) PROMICS-3-instrumenttiin alettiin vuonna 1985 tehdä elektroniikkaa, tietokonetta, Suomessa. Neuvostoliiton ja sittemmin Venäjän taloustilanne ja eri tehtävien prioriteetit lykkäsivät satelliitin valmistumista. Suurin suomalaisosuus oli Ilmatieteen laitoksella, jota avustivat VTT ja silloinen Hollming Oy, joka muuntui projektin aikana Finnyards Electronics Oy:ksi ja sittemmin osaksi Patriaa.


title: Luettelo Suomen avaruustoiminnasta

text: Interball Auroral Probe oli venäläinen tiedesatelliitti, joka on laukaistu 30. elokuuta 1996. Tehtävä on saatettu päätökseen. Molemmissa suomalaiset osallistuivat ruotsalaisen ASPERA-plasmainstrumentin toteutukseen.


title: Luettelo Suomen avaruustoiminnasta

text: Suomi ei osallistu ESAn kautta ISS-avaruusaseman rakentamiseen tai hyödyntämiseen. Tämä tilanne voi muuttua: EU voi 2010-luvulla avata mahdollisesti rahoituksellaan ISS:n ESA-osuuden käytön kaikille EU-maille.


title: Luettelo Suomen avaruustoiminnasta

text: Helmikuussa 2008 ESAn Columbus-avaruusasemamoduulin mukana avaruusasemaan liittyi DEBIE-2-avaruusromu- ja mikrometeoroidimittalaite, jonka ovat toteuttaneen suomalaiset Patria, Space Systems Finland ja Oxford Instruments Analytical.


title: Luettelo Suomen avaruustoiminnasta

text: Oxford Instruments Analytical on toteuttanut 2000-luvun vaihteessa Japanin avaruusjärjestölle MAXI-nimisen röntgeninstrumentin röntgenilmaisimet. MAXI asennettiin japanilaisen Kibō-avaruusasemamoduulin Exposed Facilityyn STS-127-lennolla. MAXI havainnoi myös gammapurkauksia.


title: Luettelo Suomen avaruustoiminnasta

text:
Ajeco Oyn videoelektroniikkaa on ollut käytössä miehitetyillä, ei avaruusasemalle suuntautuneilla sukkulalennoilla STS-83 ja STS-94.
Turun yliopisto on osallistunut NASAn AMS-instrumentin kehitystyöhön. Alpha Magnetic Spectrometer (AMS) etsii antimateriaa. Se on fysiikan nobelistin Tingin johtama instrumenttihanke. Laitteen eräs versio on lentänyt avaruussukkulalla vuonna 1998. AMS lensi ISS-avaruusasemalle toiseksi viimeisellä sukkulalennolla STS-134 (Endeavour-sukkulan viimeinen lento) 16. toukokuuta 2011


title: Luettelo Suomen avaruustoiminnasta

text: Mars-96 oli venäläinen tiedesatelliitti, jonka laukaisu Proton-raketilla epäonnistui 16. marraskuuta 1996. Aluksen mukana oli kolme Metegg-pinta-asemaa, joiden piti mitata olosuhteita Marsin pinnalla. Patria ja Space Systems Finland tekivät Suomessa asemien keskustietokoneen ja sitä ohjaavat tietokoneohjelmistot. Ilmatieteen laitos koordinoi pinta-asemien suunnittelua ja osallistui niiden ATMIS-sääinstrumentin toteutukseen.


title: Luettelo Suomen avaruustoiminnasta

text: Mars Express on ESA:n Mars-luotain. Se laukaistiin 2. kesäkuuta 2003 Sojuz-Fregat-kantoraketilla. Se siirtyi Marsin kiertoradalle joulupäivänä 2003 ja sen kuljettama Beagle-2-laskeutuja tuhoutui samana päivänä. Satelliitin tehojärjestelmä on suomalainen, Patrian rakentama. Ilmatieteen laitoksen tiedelaiteosuudet: ASPERA-3-hiukkasmittalaitteen tietokonejärjestelmä ja -ohjelmisto sekä Beagle2-laskeutujan miniatyrisoitu BAROBIT-painemittauslaite (niillä ei ollut vaikutusta laskeutujan kohtaloon).


title: Luettelo Suomen avaruustoiminnasta

text: NASA:n Mars-luotain, joka on laukaistu 25. syyskuuta 1992. Se ilmeisesti räjähti ajoainevuodon takia Marsin kiertoradalle siirtyessään 22. elokuuta 1993. "MO":n tuho oli eräs sysäys NASA:n Faster, Cheaper, Better-kehitysfilosofian aloittamiseen. Se oli myös sysäys Mars-tutkimuksen vauhdittamiseen NASA:ssa 1990-luvulla. Sen hyötykuormaan kuului suomalaisen Outokumpu Oy:n ja myöhemmin Metorexin omistaman amerikkalaisen Princeton Gamma Tech-yhtiön tekemä gammainstrumentti. "PGT" oli Suomen avaruusteollisuuden historian toistaiseksi ainoa ulkomailla omistettu avaruusteollisuusyritys. Tämä on eräs tapa päästä markkinoille.


title: Luettelo Suomen avaruustoiminnasta

text: NASAn Mars Polar Lander oli luotain, joka laukaistiin 3. tammikuuta 1999 ja joka yritti laskeutua Marsin pinnalle 3. joulukuuta 2000 mutta tuhoutui. Tuhon syynä oli ilmeisesti jarrurakettien sammuttaminen liian aikaisin. Tästä on ainakin kaksi teoriaa: niistä toisen mukaan laskeutujan tutkakorkeusmittarin sivukeilat heijastuvat niin voimakkaasti aluksen laskutelineistä, että tietokone tulkitsi aluksen laskeutuneen pinnalle. Toisen teorian mukaan laskeutujan jalka määritti sen, että alus on laskeutunut, ja laskutelineiden avauksessa jalka saavutti kyseisen taipuman.


title: Luettelo Suomen avaruustoiminnasta

text: Aluksessa oli Ilmatieteen laitoksen toteuttavia Marsin "sään" mittausta tekeviä sensoreita. Ne perustuivat Vaisalan sääantureihin, jotka ovat olleet NASA:n Mars-luotaimissa suosittuja vaikka Vaisalan intressi avaruuteen liittyy GPS-satelliittien signaaliin eli maanpäällisten radiosondien paikantamiseen.


title: Luettelo Suomen avaruustoiminnasta

text: Mars Science Laboratory (MSL) on NASAn Marsia tutkiva alus, joka laskeutui Marsin pinnalle. Ilmatieteen laitos rakensi siihen Marsin kaasukehän painetta sekä suhteellista kosteutta mittaavat anturit. Luotain laukaistiin 26. marraskuuta 2011.


title: Luettelo Suomen avaruustoiminnasta

text: Messenger on NASAn Merkurius-luotain, joka laukaistiin 3. elokuuta 2004 Delta-kantoraketilla Kennedy Space Centeristä Floridasra. Messenger siirtyy Merkuriuksen kiertoradalle vuonna 2011. Alus käyttää Metorexin valmistamia röntgeninstrumentteja.


title: Luettelo Suomen avaruustoiminnasta

text: MSG on EUMETSATin GEO-radan sääsatelliitti. Sen nimi Meteosat Second Generation kertoo, että se on toisen sukupolven eurooppalainen sääsatelliitti.


title: Luettelo Suomen avaruustoiminnasta

text: Ensimmäinen MSG-sarjan satelliitti MSG-1 laukaistiin 29. elokuuta 2002 Ariane 5 -kantoraketilla Kourousta. Sen suomalaisen tietokoneohjelmistotyön teki Space Systems Finland. SEVIRI-instrumentin kehitykseen osallistuivat Patria, Space Systems Finland, Smartec ja Cap Gemini.


title: Luettelo Suomen avaruustoiminnasta

text: Suomella oli pieni työosuus myös joulukuun lopulla 2005 laukaistun MSG-2-sääsatelliitin toteutuksessa. 5. heinäkuuta 2012 EUMETSAT laukaisi MSG-3-satelliitin, jossa oli myös suomalainen osuus perustuen MSG-1-satelliitin työosuuksiin.


title: Luettelo Suomen avaruustoiminnasta

text: METOP-A eli MetOp-2 on EUMETSATin ja ESA:n yhdessä toteuttama polaariradan sääsatelliitti. Space Systems Finland toteutti sen ohjelmistoja ja Patria rakensi GOME-otsoni-instrumentin elektroniikkayksikön. Satelliitti laukaistiin 19. lokakuuta 2006 Sojuz-kantoraketilla.


title: Luettelo Suomen avaruustoiminnasta

text: MetOp-B laukaistiin 17.9.2012.


title: Luettelo Suomen avaruustoiminnasta

text: Endeavour-sukkula vei Mir-avaruusasemalle 30. syyskuuta 1994 mittalaitteita STS-68-lennolla, joihin kuului MAPS (Measurement of Air Pollution from Satellites), jonka videodigitointielektroniikka oli Ajeco Oyn FL45.


title: Luettelo Suomen avaruustoiminnasta

text: Joulukuussa 1996 piti toimittaa kuopiolainen (Kuopion yliopisto ja Medikro Oy; CAFTS-laite) Mir-avaruusasemalle.


title: Luettelo Suomen avaruustoiminnasta

text: Oulun yliopiston Koneinsinööriosasto toteutti NASAn Magnetospheric Multi Scale eli MMS-avaruusaluksen lankapuomimekanismeja CPS-laitteeseen. Avaruusalukset laukaistiin 12. maaliskuuta 2015.


title: Luettelo Suomen avaruustoiminnasta

text: NEAR Shoemaker oli NASAn avaruusluotain, jonka laukaisu tapahtui 17. helmikuuta 1996 Delta II-raketilla. Alus laskeutui 433 Eros-asteroidin pinnalle 12. helmikuuta 2001. Alusta ei oltu suunniteltu laskeutumista varten. Amerikkalaiset halusivat kuitenkin tehdä tällaisen operaation ennen kuin kukaan muu, ts. ESA, ehtii tehdä sen. Johns Hopkinsin yliopiston insinöörit, jotka suunnittelivat aluksen laskuun johtavan lentoradan, tekivät huiman laskentatyön.


title: Luettelo Suomen avaruustoiminnasta

text: Sen röntgenalueen spektrometri oli suomalaisen Metorexin, sittemmin englantilaisomisteisen mutta edelleen Espoon Kilossa toimivan Oxford Instrumentsin, valmistama – laite toimi vielä aluksen laskeutuessa Eroksen pinnalle.


title: Luettelo Suomen avaruustoiminnasta

text: Odin on ruotsalainen tiedesatelliitti. Se laukaistiin 20. helmikuuta 2001 venäläisellä START-1-ohjuksella Svobodnyista, Venäjän Kaukoidästä 600 km korkealle naparadalle. Operaatio oli koruton: kuorma-auto ajoi pellon laitaan, pysähtyi, nosti puomin ja raketti lensi taivaalle. Odin toimii vielä vuonna 2010. Tällä satelliitilla on ollut kaksi suomalaista lennonjohtajaa, jotka työskentelivät Kiirunassa.


title: Luettelo Suomen avaruustoiminnasta

text: Satelliitin suomalainen 119 GHz radiometri tutkii muun muassa ilmakehän otsonia. Sen kehitti Insinööritoimisto Ylinen (nykyinen DA-Design).


title: Luettelo Suomen avaruustoiminnasta

text: Paz on espanjalainen tiedustelusatelliitti, jonka suunnitteli ja rakensi Airbus Space Systems (Spain) eli entinen Astrium España ja samalla entinen EASD CASA. Satelliittia operoi laukaisun jälkeen INTA Hisdesat-yhtiön kautta. DA-Design toteutti osan sen SAR-tutkasta. Laukaisun piti tapahtua vuoden 2017 lopulla (alun perin tavoite oli vuosi 2013): satelliitti toimitettiin Vandenbergin laukaisukeskukseen Kaliforniaan marraskuun lopussa. Laukaisu tapahtui 22. helmikuuta 2018.


title: Luettelo Suomen avaruustoiminnasta

text: Phobos-1 oli neuvostoliittolainen Mars-luotain, jonka laukaisu 7. heinäkuuta 1988 oli myös "Suomen ensimmäinen avaruusluotaimen laukaisu".


title: Luettelo Suomen avaruustoiminnasta

text: Suomalaiset osallistuivat seuraaviin instrumentteihin: ASPERA , DION, LIMA-D. Pääosapuoli oli Ilmatieteen laitos. VTT osallistui ASPERA-laitteen tekniseen toteutukseen.


title: Luettelo Suomen avaruustoiminnasta

text: Phobos-2 oli neuvostoliittolainen Mars-luotain, jonka laukaisu oli 21. heinäkuuta 1988.


title: Luettelo Suomen avaruustoiminnasta

text: NASAn Phoenix on Marsiin laskeutuva miehittämätön avaruusalus (laskeutuja). Alus laukaistiin 3. elokuuta 2007 Cape Kennedystä Delta II-kantoraketilla. Laskeutuja saapui Marsin pinnalle 25. toukokuuta 2008.


title: Luettelo Suomen avaruustoiminnasta

text: Ilmatieteen laitos toteutti sen ilmanpaineen eli Marsin kaasunpaineen mittausanturit, jotka perustuvat Vaisalan paineantureihin jne.


title: Luettelo Suomen avaruustoiminnasta

text: Planck on ESAn kosmologiaa tutkiva satelliitti, joka on rungoltaan Herschelin sisaralus. Satelliitti laukaistiin Herschel-satelliitin kanssa Guyanan avaruuskeskuksesta 14. toukokuuta 2009. Sen nominaalinen missio päättyi vuonna 2014 jäähdytysaineen kuluttua loppuun. Satelliitti toimi hieman suunniteltua pitempään.


title: Luettelo Suomen avaruustoiminnasta

text: Helsingin yliopiston Fysikaalisten tieteiden laitoksen johdolla Elektrobit Microwave eli entinen Ylinen Electronics kehitti Low Frequency Instrumentin mikroaaltovastaanottimia. Työn viimeisteli SF Design, josta tuli Ylisen omistaja syksyllä 2006, ja joka tuli hieman myöhemmin osaksi DA-Design Oytä.


title: Luettelo Suomen avaruustoiminnasta

text: Planckin LFI on panokseltaan aikoinaan Suomen suurin avaruustieteen laitteenrakennusprojekti. Planckin Suomen osuus oli LFI 70 GHz instrumentti. LFI kehitettiin VTT MilliLabin johdolla.Sen rakensi Ylinen Electronics (ent. Elektrobit Microwave, nykyisin osa DA-Design Oy-yritystä). Projektiin osallistui myös muita suomalaisia yrityksiä muun muassa sen laadunvarmistusta ohjasi (PA Management) AL Safety Design Oy. Laite toimitettiin Alcatel Alenia Spacelle (myöhemmin Thales Alenia Space) ja integroitiin satelliittiin joulukuussa 2006.


title: Luettelo Suomen avaruustoiminnasta

text: Pleiades-järjestelmä koostuu kahdesta CNESin toteuttamasta kaukokartoitussatelliitista, jotka rakensi EADS Astrium (Airbus Defence and Space) ja Alcatel Space-yhtiöt (Thales-Alenia Space). Patria Aerostructures rakensi satelliittien aurinkopanelien hiilikuitulujitetut muovirakenteet. Pléiades 1 laukaistaan 17. joulukuuta 2011 ja toinen 2. joulukuuta 2012 Sojuz-kantoraketeilla Kourousta. Satelliittien toteutus maksoi yli 300 miljoonaa euroa.


title: Luettelo Suomen avaruustoiminnasta

text: Polar oli NASA:n tiedesatelliitti, jonka laukaistiin avaruuteen 24. helmikuuta 1996 ja joka teki mittauksia kevääseen 2008 asti. Sen suomalainen osuus oli sähkökenttäinstrumenteissa, jotka toteutti Oulun yliopisto.


title: Luettelo Suomen avaruustoiminnasta

text: PROBA on ESA:n ja Belgian toteuttama piensatelliitti, jonka massa on 94 kg. Sen laukaisu tapahtui 22. lokakuuta 2001 Sriharikotasta, Intiasta, Intian avaruusjärjestön omistaman Antrix-yhtiön PSLV-C3-kantoraketilla 600 km korkealle naparadalle.


title: Luettelo Suomen avaruustoiminnasta

text: Suomalainen DEBIE-niminen avaruusmikrometeoroidein ja avaruusromun mittauslaite oli Metorexin (nykyisin Oxford Instruments Analytical), Patrian ja Space Systems Finlandin toteuttama.


title: Luettelo Suomen avaruustoiminnasta

text: Venäjän avaruusjärjestö näyttää toteuttavan Neuvostoliiton 1980-luvun puolivälissä aloittaman Spectrum-sarjaan kuuluvan radioastronomista tutkimusta tekemän Radioastron-avaruusaluksen. Laukaisu tapahtui 18. heinäkuuta 2011.


title: Luettelo Suomen avaruustoiminnasta

text: Insinööritoimisto Ylinen (vuonna 2011 osa DA-Design-yritystä) suunnitteli ja rakensi sen 22 GHz:n mikroaaltovastaanottimen yhdessa TKK:n radio- ja avaruustekniikan laboratorion (2011 osa Aalto-yliopistoa) kanssa jo 1990-luvun alussa. Se, onko suomalainen mittalaite satelliitin kyydissä vai onko se vaihdettu yhdysvaltalaiseen, ei ole selvää.


title: Luettelo Suomen avaruustoiminnasta

text: Rosetta on ESA:n tiedeavaruusluotain, joka laukaistiin 2. maaliskuuta 2004 Ariane 5 -raketilla Kourousta. Laukaisu myöhästyi ongelmien takia vuodella jolloin jouduttiin luopumaan alkuperäisestä tavoitteesta luodata komeetta Wirtanen. Wirtanen on nimetty amerikkalaisen, suomalaissukuisen tutkijan mukaan.


title: Luettelo Suomen avaruustoiminnasta

text: Suomalainen runkorakenne ja tehojärjestelmän laitteet olivat Patrian ja sen alihankkijoiden toteuttamia. Ilmatieteen laitoksella on monia tiedelaiteosallistumisia sekä luotaimessa että komeettalaskeutujassa.


title: Luettelo Suomen avaruustoiminnasta

text: Rosettalla pyritään selvittämään komeettojen alkuperää, niiden yhteyttä tähtienväliseen aineeseen ja aurinkokuntamme syntyyn. Mittalaitteina on muun muassa kaukokartoitusinstrumentteja, massaspektrometri, radioluotain pinnan ominaisuuksien selvittämiseen jne. Sen laukaisun siirtyminen vuoden 2003 alusta pakotti vaihtamaan kohteen komeetta Churyumov-Gerasimenkoksi, jonka se kohtasi marraskuussa 2014. Philean laskeutuminen komeetalle 12.11.2014 oli dramaattinen, mutta laskeutujan mittalaitteet keräsivät tuloksia ja Rosetta-luotain jatkaa komeetan kaukokartoitusta kuukausien ajan.


title: Luettelo Suomen avaruustoiminnasta

text: Rossi X-ray Timing Explorer on NASA:n röntgensatelliitti, jonka laukaisu tapahtui 30. joulukuuta 1995, silloin nimellä XTE, johon lisättiin Rossi jälkikäteen. Suomessa rakennettu röntgeninstrumentti on Metorexin kaupallisesti amerikkalaiselle tiederyhmälle toteuttama.


title: Luettelo Suomen avaruustoiminnasta

text: SAX oli italialainen tiedesatelliitti, jonka laukaisu oli 30. huhtikuuta 1996. Sen toinen nimi on BeppoSAX. Tehtävä on päättynyt. Suomalaisia röntgeninstrumenttien osia (röntgenikkunoita kaasutäytteisiin detektoreihin) tehtiin Metorex-yrityksessä (nykyään Oxford Instruments).


title: Luettelo Suomen avaruustoiminnasta

text: ESAn ja EU:n GMES- eli Copernicus-kaukokartoitusjärjestelmän ensimmäinen, 3. huhtikuuta 2014 laukaistu, kaukokartoistussatelliitti Sentinel-1A on SAR-tutkasatelliitti. Suomalainen DA-Design teki merkittävän osan sen synteettisen apertuurin tutkan (SAR) tekniikasta ja teki vastaavat osakokonaisuudet myös Sentinel 1B-satelliittiin ja ilmeisesti myös vuonna 2015 tilattaviin Sentinel 1C- ja Sentinel 1D-satelliitteihin.


title: Luettelo Suomen avaruustoiminnasta

text: ESAn ja EU:n Kopernikus (ex-GMES; Copernicus) kaukohavainnointijärjestelmän Sentinel 2A-satelliitin elektroniikkajärjestelmän RIU-yksikkö on Patrian toteuttama. Sentinel 2A laukaistiin 23. kesäkuuta 2015.


title: Luettelo Suomen avaruustoiminnasta

text: Sentinel 2B satelliitti laukaistiin Kourousta 7. maaliskuuta 2017 Vega-raketilla. Sen elektroniikkajärjestelmän RIU-yksikkö on Patrian/RUAG Space Finland-yhtiön toteuttama.


title: Luettelo Suomen avaruustoiminnasta

text: ESAn ja EU:n GMES- eli Copernicus-kaukohavainnointijärjestelmän kolmannen satelliittisarjan Sentinel-3 ensimmäinen versio Sentinel 3A laukaistiin 16.2.2016. Sen aurinkopaneeleissa on Patrian toteuttamat hiilikuiturakenteet.


title: Luettelo Suomen avaruustoiminnasta

text: ESAn ja EU:n Copernicus-kaukohavainnointijärjestelmän kolmannen satelliittisarjan Sentinel-3 toinen kappale Sentinel 3B laukaistiin 26.4.2018 Venäjältä Rockot-kantoraketilla. Sen aurinkopaneeleiden rakenteet ovat Patrian toteuttamia.


title: Luettelo Suomen avaruustoiminnasta

text: SmallGEO on ESAn kehittämä pienikokoinen (tuhannen kg painoluokassa) geosynkronisen radan tietoliikennesatelliitti. Space Systems Finland tekee sen ohjelmistojen testausta. Sarjan ensimmäinen satelliitti Hispasat 36W-1 laukaistiin kiertoradalleen 28. tammikuuta 2017 Kouroun laukaisukeskuksesta venäläisellä Sojuz-kantoraketilla.


title: Luettelo Suomen avaruustoiminnasta

text: SMART-1 on ESA:n teknologiasatelliitti, joka tutkii Kuuta. Luotain laukaistiin 28. syyskuuta 2003 Ariane 5 - kantoraketilla Kourousta. Aluksessa on suomalainen Ilmatieteen laitoksen rakentama SPEDE-plasmainstrumentti ja Helsingin yliopiston XSM-röntgeninstrumentti, jonka rakensi Oxford Intenational-yritys.


title: Luettelo Suomen avaruustoiminnasta

text: Alus käytti ionipropulsiota Kuuhun lentoon. Tilanne, jossa luotain kiihdyttää vauhtiaan koko ajan jatkuvalla työntövoimalla, oli poikkeuksellinen avaruuslennolla.


title: Luettelo Suomen avaruustoiminnasta

text: SMOS on ESA:n ja CNESin toteuttama maan kosteutta ja merien suolaisuutta (SMOS=Soil Moisture and Ocean Salinity) mittaava satelliitti. Elektrobit Microwave (v. 1985–1999 Ylinen Electronics, v. 2000–2006 Elektrobit Microwave, v. 2006 SF-Design Oy, vuodesta 2007 lähtien DA-Design Oy) ja TKK (Aalto-yliopisto) kehittivät satelliitin radiometrin. Tamperelainen Modulight Oy toteutti satelliitin sisäisen kokeellisen optisen tietoliikennelinkin. Satelliitin laukaisu tapahtui 2. marraskuuta 2009.


title: Luettelo Suomen avaruustoiminnasta

text:
SOHO on ESA:n tiedesatelliitti, joka laukaistiin avaruuteen 1. joulukuuta 1995 NASA:n Atlas II -kantoraketilla Floridasta.
SOHO-avaruusalus on 3-akselistabiloitu avaruusalus, joka kiertää Aurinkoa 1,5 miljoonaa kilometriä lähempänä kuin Maa sijaiten Maa–Aurinko-akselilla olevalla ns. Lagrangen L1-pisteessä. Avaruusalus painoi laukaistaessa 1850 kg, josta hyötykuormaa on 650 kg. Avaruusaluksen laatikkomaisen rungon koko on lähes 3,7 m * 2,4 m * 2,3 m. SOHO koostuu hyötykuormamoduulista (PLM, payload module), johon on asennettu kaikki tieteelliset laitteet, ja palvelumoduulista (SVM, service module), joka sisältää aluksen järjestelmät (ml. kärkiväliltään 9.3 m olevat aurinkopaneelit).


title: Luettelo Suomen avaruustoiminnasta

text: SOHOssa on lukuisia mittalaitteita, joilla tutkitaan Aurinkoa. Kiinnostuksen kohteita ovat muun muassa auringon sisäosat ja seismologia, purkaukset ja niiden aikaansaamat partikkelit, pilkut, korona ja aurinkotuuli sekä sen käyttäytyminen avaruudessa. SOHOn instrumenteilla on havaittu myös muun muassa komeettoja ja pystytty selvittämään niiden rakennetta ja koostumusta (mm. vesipitoisuutta). Alus toimii edelleen vuoden 2018 lopussa.


title: Luettelo Suomen avaruustoiminnasta

text: Suomalainen ERNE-partikkeli-instrumentti ja ranskalais-suomalainen SWAN-aurinkotuuli-instrumentti olivat Suomen avaruusteollisuuden alkuvaiheen suurponnistuksia. ERNE on Turun yliopiston laite ja SWAN on Ilmatieteen laitoksen laite. Toteuttajia olivat VTT, Finnyards Elektroniikka (pitkään osa Patriaa, 2015 lähtien osa aveitsiläisomisteista monikansallista RUAG-konsernia) ja muita yrityksiä.


title: Luettelo Suomen avaruustoiminnasta

text: Stardust on NASAn komeettaluotain, joka tutki Wild-2 -komeettaa (lausutaan Wilt). Se kaappasi näytteitä 2. tammikuuta 2004, jotka tuotiin Maahan. Laukaisu tapahtui 7. helmikuuta 1999 Delta II-raketilla Kennedy Space Centeristä, Floridasta. Aluksen näytekapseli laskeutui maahan 15. tammikuuta 2006.


title: Luettelo Suomen avaruustoiminnasta

text: Aluksen CIDA (Comet and Interstellar Dust Analyzer)- massaspektrometrissa on suomalainen tietokoneohjelmisto, jonka toteutti Ilmatieteen laitos.


title: Luettelo Suomen avaruustoiminnasta

text: ESAn kaukokartoitusohjelman SWARM-satelliittiparvi on mitannut laukaisustaan, 22. lokakuuta 2013, alkaen Maan magneettikenttää. Patria toteutti osan kolmen satelliitin elektroniikasta.


title: Luettelo Suomen avaruustoiminnasta

text: TanDEM-X on saksalainen kaukokartoitussatelliitti, TerraSAR-X:n sisar. Se laukaistiin Baikonurista 21. kesäkuuta 2010. Insinööritoimisto Ylinen/Elektrobit/DA-Design valmisti sen SAR-tutkan vahvistinkomponentteja.


title: Luettelo Suomen avaruustoiminnasta

text: TerraSAR-X on saksalainen tutkasatelliitti, ts. kaukokartoitussatelliitti. Se laukaistiin Venäjältä 15. kesäkuuta 2007. DA-Design Oy valmisti satelliitin SAR-tutkan vahvistinkomponentit.


title: Luettelo Suomen avaruustoiminnasta

text: TWINS, Two Wide-Angle Imaging Neutral-atom Spectrometers, on NASAn pientehtävä. Siinä ei rakenneta satelliitteja vaan kaksi TWINS-magnetosfääri-instrumenttia, jotka lentävät kahdella Yhdysvaltain liittovaltion satelliitilla. Niitä kutsutaan NASAn terminologiassa nimillä TWINS-A ja TWINS-B. TWINS-A laukaistiin kesällä 2006. TWINS-B laukaistiin ilmeisesti 13. maaliskuuta 2008 Trumpet F/O-satelliitin (USA 200) mukana. VTT rakensi niiden pyöritysmekanismit.


title: Luettelo Suomen avaruustoiminnasta

text: Venus Express on ESAn Venus-luotain, joka laukaistiin 9. marraskuuta 2005 venäläisellä Sojuz-kantoraketilla Kazakstanista. Sen missio Venuksen kiertoradalla päättyi 17. joulukuuta 2014. Sen teholähteet olivat samanlaiset kuin Mars Expressissä ja Rosettassa. Patria toteutti sen tehonjakolaitteet ja Ilmatieteen laitos rakensi osan sen ruotsalaisesta ASPERA-4-plasmainstrumentista.


title: Luettelo Suomen avaruustoiminnasta

text: "X-ray Multi Mirror Mission" eli XMM-Newton on ESA:n röntgensatelliitti, jonka laukaisu tapahtui joulukuussa 1999.


title: Luettelo Suomen avaruustoiminnasta

text: Suomalaisen Patria Aerostructures-yhtiön toteuttama XMM:n komposiittirakenteinen röntgenteleskoopin runko on suurimpia avaruusaluksen komposiittirakenteita. Patria toimitti satelliittiin myös teleskoopin lämmönsäätöjärjestelmään kuuluvan laitteiston (MTCU).


title: Luettelo Suomen avaruustoiminnasta

text: Suomalaiset osallistuvat tällä hetkellä yli 20 avaruuslennon kehitykseen.


title: Luettelo Suomen avaruustoiminnasta

text: ALTIUS on ESAn kehittämä ilmakehää tutkiva kaukokartoitussatelliitti, johon tulee VTT:n Fabry-Perot spektometriin perustuva mittalaite .


title: Luettelo Suomen avaruustoiminnasta

text: Suomalaiset radioamatöörit osallistuvat saksalaisen radioamatöörisatelliitti AMSAT P3E:n kehittämiseen. Tässä valmistellaan amatöörimarsluotaimen AMSAT P5-A:n kehittämistä. Suomessa suunnitellaan ja rakennetaan satelliitin ja suunnitellaan luotaimen S/X-kaistan kaksitoimista transponderia.


title: Luettelo Suomen avaruustoiminnasta

text: EarthCARE on ESAn pilviä, aerosoleja ja maan säteilylämpötasetta mittava kaukokartoitussatelliitti, joka piti monien myöhästymisten jälkeen laukaista avaruuteen vuonna 2016. Patria toteutti siihen elektroniikkayksikön. Laukaisu on lykkäytynyt elokuulle 2019.


title: Luettelo Suomen avaruustoiminnasta

text: Euclid on ESAn pimeää energiaa etsivä tiedesatelliitti, joka laukaistaan vuoden 2020 lopussa. Sen tiedeinstrumenttien ja satelliittien laitteiden valintoja ei ole vielä tehty. Helsingin yliopisto valikoitui vuonna 2012 yhdeksi Euclid-mission tiedekeskuksista. Space Systems Finland kehittää sen FGS ASW-ohjelmistoja.


title: Luettelo Suomen avaruustoiminnasta

text: ExoMars on ESAn Mars-missio, jossa tavoite on lähettää Mars-luotain sekä vuonna 2016 että vuonna 2020. Alun perin vuodelle 2018 tarkoitettua toisen aluksen laukaisua on lykätty vuoteen 2020. Laukaisussa lähetetään mukana Mars-kulkija. Ilmatieteen laitos toteuttaa tähän laskeutujaan METEO-P/H-mittalaitteen (Pressure and humidity in-situ observations).


title: Luettelo Suomen avaruustoiminnasta

text: InSight on NASAn 5 toukokuuta 2018 avaruuteen laukaistava Mars-luotain, johon kuuluu laskeutuja-alus, jossa on SEIS-seismometri. Ilmatieteen laitos ei kuitenkaan ole toimittanut siihen paineanturia, kuten aiemmin kerrottiin.


title: Luettelo Suomen avaruustoiminnasta

text: JUICE on ESAn suuri planeettaluotain, joka lentää Jupiteriin vuonna 2022 ja saapuu Jupiterin kiertoradalle vuonna 2028. Aalto-yliopisto ja Ilmatieteen laitos osallistuvat sen ruotsalaisen Particle Environment Package (PEP) plasmainstrumentin toteutukseen.


title: Luettelo Suomen avaruustoiminnasta

text: GLOB on venäläinen kuulaskeutuja-alus, joka laukaistaan avaruuteen vuonna 2015. Ilmatieteen laitos toteuttaa siihen LINA-instrumentin tietokoneen.


title: Luettelo Suomen avaruustoiminnasta

text: Ilmatieteen laitos toimittaa painemittalaitteita NASA Mars 2020-avaruusluotaimen kuljettaman ajokin espanjalaiseen tieteelliseen MEDA-mittalaitteeseen.


title: Luettelo Suomen avaruustoiminnasta

text: MetOp on kolmen satelliitin sarja, ensimmäiset kaksi ovat toiminnassa. Kolmas, MetOp-C on EUMETSATin tilaama sääsatelliitti, joka laukaistaan vuonna 2018. Patria rakensi kolmen METOP-satelliitin italialaisen GOME-2-otsoni-instrumentin tehoyksiköt ja Space Systems Finland ohjelmoi satelliittien lento-ohjelmiston. Satelliitti on valmis ja odottaa laukaisua, joka tehdään kun edellisistä satelliiteista jompikumpi poistuu käytöstä.


title: Luettelo Suomen avaruustoiminnasta

text: Ensimmäiseen MetOp-SG -satelliittiin Space Systems Finland valmistaa kahden mittauslaitteen ohjausohjelmiston. Laitteet ovat Radio Occultation Instrument, joka mittaa ilmakehän kosteus-, paine- ja lämpötilaprofiileja GPS-signaalia hyväksikäyttäen, ja 3MI -radiometri, joka mittaa ilmakehän aerosoleja, pilvisyyttä, valtamerten tilaa ja maanpinnan heijastuskerrointa mitaten heijastuvaa auringonvaloa eri aallonpituuksilla. Lisäksi Space Systems Finland toimittaa datan kalibrointiin tarkoitetun ohjelmiston Sentinel-5 -instrumenttia varten.


title: Luettelo Suomen avaruustoiminnasta

text: MetNet on Suomen ja Venäjän yhdessä kehittämä pieni Marsiin laskeutuva pinta-asemaprototyyppi. Venäjällä kehitystyötä tekee Babakinin avaruuskeskus. Suomessa Ilmatieteen laitos johtaa kehitystyötä. 2000-luvulla spekuloitiin, että ensimmäinen yksittäinen laskeutuja laukaistaan Marsiin ehkä jo 2011. Vuonna 2017 julkaistun artikkelin mukaan aluksen laukaisu voi tapahtua aikaisintaan 2020-luvun alussa, koska sen mittalaitteita testataan ESAn Mars-ohjelmien lennoilla 2020-luvun alussa.


title: Luettelo Suomen avaruustoiminnasta

text: MTG on ESAn kehittämä EUMETSATin kolmannen sukupolven geostationaarisen radan sääsatelliitti. Space Systems Finland toteuttaa sen intrumenttien ohjelmistoja eli "Instrument Control Unit"in ohjelmistot, jotka kontrolloivat seuraavia mittalaitteita: Flexible Combined Imager (FCI) ja Infra-Red Sounder (IRS)). Yritys toteuttaa myös MTG-satelliitin Sentinel-4-intrumentin datankäsittely ohjelmiston "L1bPP".


title: Luettelo Suomen avaruustoiminnasta

text: Picasso (Pico-Satellite for Atmospheric and Space Science Observations ) on belgialaisvetoinen ESAssa kehitetty nanosatelliitti, johon VTT on kehittänyt VISION-spektrometrin. Alun perin satelliitti piti laukaista vuonna 2016.


title: Luettelo Suomen avaruustoiminnasta

text: PLATO on ESAn eksoplaneettoja kartoittava tiedemissio. Satelliitti laukaistaan vuonna 2026. Space Systems Finland voitti sen ohjelmistojen tarjouskilpailun vuoden 2018 alussa.


title: Luettelo Suomen avaruustoiminnasta

text: ESAn ja EU:n GMES-kaukohavainnointijärjestelmän kolmas satelliitti Sentinel-3 (Sentinel 3A ja Sentinel 3B jne. satelliitit) omaa aikanaan aurinkopaneelit, joissa on Patrian toteuttamat hiilikuiturakenteet.


title: Luettelo Suomen avaruustoiminnasta

text: Solar Orbiter aurinkoluotain (Lagrangen L1-pisteessä) laukaistaan L1-pisteeseen helmikuussa 2020. Suomalainen Patria toteuttaa sen teho-elektroniikka-alijärjestelmän, joka on Suomen avaruusteollisuuden suurimpia projekteja. Hankkeen toteutuksen aikana ko. Patrian yksikkö siirtyi sveitsiläiseen RUAG-konseriin.


title: Flower (Kylie Minoguen kappale)

text: "Flower" on kappale australialaisen laulajan Kylie Minoguen levyltä "The Abbey Road Sessions" (2012), ja se julkaistiin ensimmäisenä singlenä albumilta 25. syyskuuta 2012. Kappaleen kirjoittivat Minogue ja Steve Anderson ja Anderson tuotti sen.


title: Pekka Tyni

text: Pekka Tyni on suomalainen kosketinsoittaja, pianisti ja kanttori. Hän toimii tällä hetkellä Porissa Reposaaren seurakunnan kanttorina. Aikaisemmin hän on työskennellyt pitkään myös Someron ja Somerniemen seurakunnissa.


title: Pekka Tyni

text: Tyni aloitti pianonsoiton kuusivuotiaana ja oli myöhemmin kymmenen vuoden ajan Pori Big Bandin pianistina 1970- ja 1980-luvuilla. Hän on soittanut useissä yhtyeissä, joita ovat muun muassa Ensi Apu, Elonkorjuu, Pekka Pohjola Group ja Jukka Syrenius Band. Lisäksi Tyni on ollut mukana useiden jazzmuusikoiden, kuten Jari Perkiömäen ja Tuppu Orrenmaan kokoonpanoissa sekä soittanut Uuden Musiikin Orkesterissa. Hän on vieraillut myös muun muassa Even ja Mamban levyillä. Vuonna 2002 Tyni julkaisi Jari Huhtasalon kanssa albumin, joka sisälsi useiden eri suomalaisten säveltäjien tuotantoa.


title: Pekka Tyni

text: Pekka Tynin nykyinen yhtye on Electric Crayon Set, jossa soittaa myös hänen veljensä Seppo Tyni. Lisäksi hän esiintyy yhdessä puolisonsa Minna Liettyä-Tynin kanssa.


title: Pekka Tyni

text:
Pori Big Band
Elonkorjuu
Pekka Pohjola Group
Uuden Musiikin Orkesteri
Jukka Syrenius Band
Minna Tyni Band
Pekka Tyni & Jari Huhtasalo
Electric Crayon Set
Elonkorjuu


title: Into the Blue (Kylie Minoguen kappale)

text: "Into the Blue" on australialaisen laulajan Kylie Minogue kappale, joka julkaistiin ensimmäisenä singlenä albumilta "Kiss Me Once" (2014). Sen kirjoittivat Kelly Sheehan, Mike Del Rio ja Jacob Kasher. Kappale julkaistiin 27. tammikuuta 2014 Australiassa ja Uudessa-Seelannissa, 28. tammikuuta Yhdysvalloissa, Kanadassa ja Euroopassa ja 8. maaliskuuta Britanniassa, Sveitsissa ja Saksassa.


title: Pekka Pohjola Group

text: Pekka Pohjola Group oli basisti Pekka Pohjolan vuonna 1980 perustama yhtye. Se oli hänen ensimmäinen oma vakiokokoonpanonsa, joka myös keikkaili ahkerasti. Yhtye toimi vain parin vuoden ajan ja julkaisi ainoastaan yhden albumin syksyllä 1980.


title: Pekka Pohjola Group

text: Pekka Pohjola Group muodostui hänen 1979 julkaistun sooloalbuminsa "Visitation" taustalla soittaneista muusikoista. Sen ensimmäisessä kokoonpanossa olivat mukana kitaristi Juha Björninen ja rumpali Vesa Aaltonen, jotka kuitenkin jäivät pois jo ennen "Kätkävaaran lohikäärme" -albumin levytystä.


title: Jukka Syrenius Band

text: Jukka Syrenius Band on kitaristi Jukka Syreniuksen vuonna 1981 perustama rhythm and blues -yhtye. Se on julkaissut neljä studio- ja kaksi livealbumia. Lukuisten suomalaisten muusikoiden lisäksi yhtyeessä on ollut jäseniä myös Yhdysvalloista ja Norjasta.


title: Tummaharjakotka

text: Tummaharjakotka ("Spilornis elgini") on haukkojen heimon harjakotkien sukuun kuuluva lintulaji. Sitä tavataan ainoastaan Intiassa Andamaaneilla, jossa se on kotoperäinen. Aikuisia yksilöitä arvioidaan olevan alle 4 000, ja määrä on vähenemässä. Se on luokiteltu vaarantuneeksi.


title: Tummaharjakotka

text: Sen elinpiiriä ovat subtrooppiset ja trooppiset alavat metsät ja mangrovemetsät vuorovesirajan yläpuolellasaarten sisäosissa. Se on ekologisesti erillinen samojen saarten rannikolla tavattavasta harjakotkasta. Andamaaneilla on edelleen laajoja metsäalue, mutta väestö on lisääntymässä ja metsänhakkuut ja laiduntaminen aiheuttavat paineita.


title: Carel Fabritius

text: Carel Fabritius (kastettu 27. helmikuuta 1622 – 12. lokakuuta 1654) oli hollantilainen taidemaalari ja Rembrandtin lahjakkaimpia oppilaita.


title: Carel Fabritius

text: Fabritius syntyi Beemsterissä kymmenen vuotta aiemmin kuivatetulla polderilla. Hänen isänsä oli taidemaalari ja opettaja Pieter Carelsz. Alun perin hän oli puuseppä (lat. "fabritius"). 1640-luvun alussa hän opiskeli Rembrandtin työhuoneella Amsterdamissa veljensä Barent Fabritiuksen kanssa. 1650-luvun alussa hän muutti Delftiin ja liittyi 1652 Delftin taidemaalarikiltaan Pyhän Luukkaan kiltaan. Hän kuoli nuorena Delftin ruutivaraston räjähdyksessä 12. lokakuuta 1654, jolloin neljännes kaupungista tuhoutui mukana hänen työhuoneensa ja paljon hänen maalauksiaan. Jäljelle jäi alun toistakymmentä maalausta. Houbrakenin mukaan räjähdyksessä kuoli myös hänen oppilaansa Mattias Spoors ja kirkon pappi Simon Decker, sillä he olivat hänen kanssaan tekemästä erästä maalausta. Arnold Bonin hänen muistokseen kirjoittamassa runossa hänen nimensä on Karel Faber.


title: Carel Fabritius

text: Rembrandtin oppilaista Fabritius oli ainoa, jolla oli oma taiteellinen tyyli. Tyypillisessä Rembrandtin muotokuvassa oli tumma tausta, jossa henkilö erottuu valaistuna. Fabritiuksen maalauksissa henkilö erottuu vaaleaa teksturoitua pintaa vasten. Fabritius siirtyi pois renessanssin ikonografiasta ja kiinnostui maalauksen teknisistä puolista. Hän käytti viileitä väriharmonioita luomaan muotoa valoa hyödyntävään maalaustyyliin.


title: Carel Fabritius

text: Fabritius oli kiinnostunut myös monimutkaisista tilallisista tehokeinoista, kuten voi nähdä hänen liioitellusta perspektiivistään maalauksessa "Näkymä Delftistä, soitinkauppiaan myymälä" (1652). Hänellä oli myös taito hallita hyvin raskas sivellin, kuten "Tiklissä" (1654). Kaikkia näitä piirteitä on Delftin tunnetuimmilla taiteilijoilla Vermeerillä ja de Hoochilla. On todennäköistä että Fabritius vaikutti heihin hyvin voimakkaasti.


title: Carel Fabritius

text: Fabritiuksen maalaus "Tikli" on keskeisessä osassa yhdysvaltalaisen Donna Tarttin vuonna 2013 julkaistussa samannimisessä romaanissa.


title: Bengt

text: Bengt on ruotsalainen miehen etunimi. Nimi on muunnos latinalaisesta nimestä Benedictus, joka merkitsee "siunattua". Nimen suomenkielinen vastine on Pentti.


title: Bengt

text: Suomessa nimi Bengt on Väestörekisterikeskuksen tietojen mukaan annettu vuoden 2009 loppuun mennessä 3922 henkilölle. Bengtin nimipäivä on suomenruotsalaisen kalenterin mukaan 21. maaliskuuta, joka suomenkielisen kalenterin mukaan on Pentin nimipäivä.


title: Tim Schafer

text: Timothy Schafer (s. 26. heinäkuuta 1967, Sonoma, Kalifornia) on yhdysvaltalainen tietokone- ja videopelien suunnittelija. Hän on tunnettu LucasArtsilla suunnittelemista seikkailupeleistään kuten "Full Throttle" ja "Grim Fandango" sekä vuonna 2000 perustamansa Double Fine Productions -yhtiön peleistä kuten "Psychonauts" ja "Brütal Legend".


title: Lahden Runomaraton (yhdistys)

text: Lahden Runomaraton ry on vuonna 1982 perustettu Lahdessa toimiva voittoa tavoittelematon kulttuuriyhdistys. Yhdistys järjestää kansainvälisiä runo- ja runovideokilpailuja, toimittaa runokirjoja ja järjestää kulttuuritapahtumia pääosin Lahdessa. Yhdistys kehittää ja ylläpitää Kulttuurikarttaa (www.kulttuurikartta.fi), joka toimii sekä kulttuurialan toimijoiden esittelykanavana että verkostoitumisvälineenä.


title: Lahden Runomaraton (yhdistys)

text: Yhdistys on järjestänyt 19 kaikille avointa, valtakunnallista runokilpailua. Kilpailuihin osallistuneiden runojen parhaimmistosta on koottu yhdistyksen kustantamat runoantologiat. Vuonna 2013 kilpailutoimintaan otettiin mukaan runovideot. Vuonna 2016 järjestettiin ensimmäinen kansainvälinen runovideokilpailu teemalla Lähelle, kauas - Close and Far. Viimeisin kilpailu oli vuonna 2017 järjestetty runo- ja runovideokilpailu teemalla Hullunhieno Suomi?. Kilpailu oli osa Suomi 100 juhlavuoden virallista ohjelmaa.


title: Lahden Runomaraton (yhdistys)

text: Yhdistys on vuosina 1984 - 2017 julkaissut 20 kovakantista runoantologiaa ja yhden erillisen e-kirjan. Kaikki vanhemmatkin runoantologiat on julkaistu vuosina 2013-2014 sähköisinä kirjoina.


title: Oulunseudun Nuorisoasuntoyhdistys

text: Oulun seudun Nuorisoasuntoyhdistys ry eli OsNa tai OSNA ry on Oulun alueella toimiva yleishyödyllinen yhteisö, joka tarjoaa vuokra-asuntoja ja asumisen sisältöpalveluita. OsNa ry on Nuorisoasuntoliitto ry:n (NAL) jäsenjärjestö. OsNa on toiminut vuodesta 1991 ja yhdistyksen jäseninä on oululaisia nuoriso-, opiskelija- ja muita järjestöjä ja yksityishenkilöitä. Pääkohderyhmä ovat työssäkäyvät ja työelämään hakeutuvat 18-29-vuotiaat nuoret aikuiset.


title: Oulunseudun Nuorisoasuntoyhdistys

text: OsNalla on tällä hetkellä kuudessatoista kohteessa yhteensä 715 asuntoa. OsNalla on myös yhteiset kohteet Oulun Kuurojen yhdistyksen ja Nuorten Ystävien kanssa. Asuntoja haetaan asuntohakemuksella OsNan sivuston kautta. Asuntoja rakennuttaa ja isännöi OsNan osaksi omistama Oulun Moniasunnot Oy ja kiinteistöhuollon tuottaa Oulun Perusisännät Oy.


title: Oulunseudun Nuorisoasuntoyhdistys

text: Asumisen sisältöpalveluita ovat asumisohjaus, asumisneuvonta ja asukastoiminnan tukeminen. Sisältöpalveluita on toteutettu vuodesta 2000 RAY:n (Raha-automaattiyhdistys) projektirahoituksen ja kohdennetun toiminta-avustuksen turvin.


title: Jussi Haijanen

text: Jussi Haijanen (s. 5. toukokuuta 1985 Kaarina) on suomalainen jalkapalloilija. Hän on pelipaikaltaan keskikenttäpelaaja.


title: Jussi Haijanen

text: Haijanen pelasi Veikkausliigaa Turun Palloseurassa vuodesta 2003 vuoteen 2007. Hän teki ensiesiintymisensä pääsarjatasolla vierasottelussa AC Allianssia vastaan 25. elokuuta 2003. Yhteensä Haijanen pelasi 48 liigaottelua, joissa hän teki yhden maalin.


title: Jussi Haijanen

text: Vuosina 2008–2015 Haijanen pelasi Kakkosta Salon Palloilijoissa.


title: Kaliumvetyoksalaatti

text: Kaliumvetyoksalaatti eli kaliumbioksalaatti (CHOK) on kalium- ja vetyoksalaatti-ionien muodostama ioniyhdiste. Sitä käytetään muun muassa metallien puhdistusaineena. Kaliumvetyoksalaattia esiintyy useissa kasveissa.


title: Kaliumvetyoksalaatti

text: Kaliumvetyoksalaatti on huoneenlämpötilassa kiteinen väritön aine. Se on hygroskooppista ainetta ja siitä tunnetaan kidevedellinen monohydraatti (CHOK·HO). Kaliumvetyoksalaatti liukenee kohtalaisesti veteen, mutta ei liukene orgaanisiin liuottimiin kuten etanoliin tai dietyylieetteriin.


title: Kaliumvetyoksalaatti

text: Kaliumvetyoksalaattia valmistetaan neutraloimalla oksaalihappoa pienellä määrällä kaliumhydroksidia tai kaliumkarbonaattia


title: Kaliumvetyoksalaatti

text: Kaliumvetyoksalaattia käytetään metallien puhdistukseen ja kiillotukseen. Sitä voidaan käyttää myös valokuvauskemikaalina.


title: Yleispesuaine

text: Yleispesuaine tai yleispuhdistusaine on pesuaine, joka on tarkoitettu erilaisten pintojen puhdistamiseen. Yleispesuaineiden koostumukset vaihtelevat, mutta yleensä ne sisältävät tensidejä ja vedenpehmennysaineita. Yleispesuaineella voi olla myös desinfioivia ominaisuuksia.


title: Suomen Palloliiton Itä-Suomen piiri

text: Suomen Palloliiton Itä-Suomen piiri perustettiin vapunpäivänä 1926 nimellä SPL:n Savon Piiri. Piirin pääpaikkana on alusta alkaen ollut Kuopio ja perustettaessa piiriin kuului viisi jäsenseuraa: Kuopion Palloseura, Osmon Pojat Kuopiosta, Iisalmen Palloilijat, Kajaanin Palloilijat ja Warkauden Suojeluskunnan Palloilijat. Savon piirin piirikokous muutti syksyllä 1994 piirin nimen Itä-Suomeksi ja Joensuun piirin seurat liittyivät siihen heti seuraavan vuoden alussa. Piiri muuttui kansainväliseksi piiriksi FK Sortavalan mukaantulon myötä.


title: Suomen Palloliiton Itä-Suomen piiri

text: Itä-Suomen piiri järjestää seuraavat jalkapallosarjat:


title: Star Collection

text: Star Collection on Iron Butterfly -yhtyeen kokoelma-albumi, joka julkaistiin vuonna 1973.


title: Sun and Steel

text: Sun and Steel on Iron Butterfly-yhtyeen albumi vuodelta 1975. Se on myös yhtyeen toistaiseksi viimeisin studioalbumi.


title: Taatila

text: Taatila on suomalainen sukunimi. Se on verrattain harvinainen, sillä Väestörekisterikeskuksen mukaan vain 73 elossa olevalla (38 miestä, 35 naista) on se nykyisenä ja 21:llä entisenä sukunimenä. Kuolleista henkilöistä se löytyy vain 30:ltä: 15 naiselta ja 15 mieheltä (tilastoissa huomioitu vain vuoden 1968 jälkeen syntyneet).


title: Taatila

text: Taatila-nimisiä henkilöitä:


title: Keith Allen

text: Keith Allen voi tarkoittaa seuraavia:


title: Wanli

text: Keisari Wanli (, 4. syyskuuta 1563 – 18. elokuuta 1620), alkuperäiseltä nimeltään Zhu Yijun , oli Kiinan Ming-dynastian kolmastoista keisari, joka hallitsi vuosina 1572–1620. Vuodesta 1539 lähtien hän oli Yun prinssi (裕王). Hänen aikakausinimensä "Wanli" merkitsee "kymmentätuhatta kalenteria". Wanlin 48 vuotta kestänyt hallitsijakausi oli Ming-dynastian pisin, mutta sen aikana dynastia joutui yhä syvempään rappiotilaan.


title: Wanli

text: Wanli nousi valtaistuimelle 9-vuotiaana. Ensimmäisten kymmenen vuoden ajan nuoren keisarin neuvonantajana toimi huomattava valtiomies Zhang Juzheng (張居正). Zhang Juzheng johtu valtakuntaa ja käytti taitojaan ja vaikutusvaltaansa etevänä hallitusmiehenä. Samaan aikaan Wanli syvästi kunnioitti Zhangia mentorina ja pätevänä ministerinä. Kuitenki Wanlin hallitsijakauden kuluessa hallituksen sisällä syntyi kuppikuntia, jotka avoimesti vastustivat Zhangin politiikkaa ja hänen voimakasta asemaan hallituksessa sekä yrittivät taivutella Wanlin syrjäyttämään Zhangin. Vuonna 1582 silloin 19-vuotias Wanli oli itsekin kyllästynyt ankaraan päivittäiseen rutiiniin, jota Zhang yhä vaati nuorelta keisarilta tämän lapsuudesta saakka ja oli vaatinut tämän lapsuudesta saakka. Wanli olisikin ollut halukas panemaan Zhangin viralta, mutta ennen kuin hän pystyi sen tekemään, Zhang kuoli jo samana vuonna (1582). Koko tämän kymmenen vuotta kestäneen ajan Ming-dynastian talous ja sotilaallinen mahti kukoistivat tavalla, jota ei ollut nähty sitten 1400-luvun alkupuolen, jolloin maata hallitsivat keisarit Yongle (1402–1424) ja Xuande (1425–1435). Zhangin kuoltua Wanlista tuntui siltä, että hän oli vihdoin vapautunut holhouksesta, ja hän peruutti monia Zhangin hallinnollisia parannuksia. Vuonna 1584 Wanli antoi määräyksen, jolla kaikki Zhangilta jäänyt henkilökohtainen omaisuus takavarikoitiin.


title: Wanli

text: Zhang Juzhengin kuoltua Wanli päätti ottaa hallituksen kokonaan omaan valvontaansa. Seuraavina vuosina hän osoittautui kunnolliseksi ja uutteraksi hallitsijaksi. Talous kukoisti edelleen, ja maa pysyi mahtavana. Toisin kuin valtakautensa viimeisinä 20 vuotena, noin vuoteen 1600 saakka Wanli osallistui jokaiseen aamuisin pidettyyn kokoukseen ja keskusteli valtion asioista. Tänä aikana Kiina kävi sotaa, joista kaikista Wanli selvisi voittoisana:


title: Wanli

text: Näiden kolmen voiton jälkeen Wanli lakkasi osallistumasta aamuisiin kokouksiin.


title: Wanli

text: Jesuiitat aloittivat lähetystyönsä Kiinassa Wanlin valtakaudella vuonna 1583. Samaan aikaan myös kaupankäynti Kiinan ja Euroopan välillä laajeni; niinpä kiinalaista teetä ja posliinia vietiin Eurooppaan ensimmäisen kerran vuonna 1590. Eurooppalaisista kuitenkin vain portugalilaiset saivat käydä kauppaa Kiinan kanssa, ja heillä olikin maassa jo siirtokunta; sitä vastoin espanjalaisilta, hollantilaisilta ja englantilaisilta kaupankäynti ja asettuminen Kiinaan kiellettiin.


title: Wanli

text: Valtakautensa lopulla Wanli harvoin kiinnitti huomiota valtiollisiin asioihin, ja useiden vuosien ajan hän kieltäytyi tapaamasta ministerejä tai lukemasta hänelle toimitettuja raportteja. Sen sijaan hän kiinnitti päähuomionsa oman hautansa rakentamiseen, mikä kestikin kymmeniä vuosia.


title: Wanli

text: Keisari Wanli joutui moralisoivan arvostelun kohteeksi virkamiesten taholta, sillä hän oli kokonaan vieraantunut hallitsijan tehtävistään. Ennen vuotta 1600 Wanli oli kannattanut kolmatta poikaansa, Zhu Changxunia kruununprinssiksi, mitä monet vaikutusvaltaiset ministerit eivät hyväksyneet. Tämä johti yli 15 vuotta kestäneeseen välirikkoon hallitsijan ja ministerien välillä. Lokakuussa 1601 keisari Wanli antoi periksi ja valitsi kruununprinssiksi Zhu Changluon, josta myöhemmin tuli keisari Taichang. Vaikka näytti siltä, että ministerit olivat saaneet taivuttaneet keisarin tahtoonsa, Wanli kieltäytyi kostoksi enää osallistumasta hallitustehtäviin. Vuosiin hän ei suostunut edes tapaamaan ministerejään tai ottamaan huomioon heidän laatimiaan muistioita. Hän kieltäytyi tekemästä tarpeellisia virkanimityksiä, ja lopulta kaikki hallinnon korkeimmat virat olivat avoimina. Samaan aikaan hän myös lihoi siinä määrin, että lopulta hän ei enää kyennyt edes seisomaan pystyssä ilman tukea.


title: Wanli

text: Lopulta valtakuntaan alkoi kohdistua uusi uhka Mantšurian suunnalta. Džurtšenien alueen valloitti lopulta Nurhaci Nurhaci perusti myöhemmin Myöhemmän Jin-valtakunnan, josta tuli Ming-dynastialle välitön uhka. Näiden 20 vuoden aikana Ming-dynastian armeija heikkeni jatkuvasti. Vaikka džurtšenit, joita myöhemmin alettiin kutsua mantšuiksi, olivat lukumääräisesti alakynnessä, he olivat rajumpia ja päättäväisempiä. Nur Er Chun suureen taisteluun vuonna 1619 Ming-dynastia lähetti 200 000-miheisen armeijan sotimaan Myöhemmän Jinin 60 000 miestä vastaan, joista Nurhaci itse johti kuutta lippukuntaa ja 45 000 miestä keskeisessä hyökkäyksessä, kun taas Dai Shan ja Hong Taiji kumpikin johtivat yhtä 7 000 miehen lippukuntaa sivustoilla. Viisi päivää kestäneen Sarhun taistelun jälkeen Ming-dynastian sotilaista yli 100 000 oli haavoittunut ja 70 % heidän muonastaan varastettu.


title: Wanli

text: Vuonna 1615 hovia kohtasi jälleen yksi skandaali. Muuan Zhan Chai () onnistui vain puinen sauva aseenaan karkottamaan palatsin portteja vartioineet eunukit ja murtautumaan Ci-Qingin palatsiin (), jossa kruununprinssi asui. Lopulta Zhang Chai kuitenkin voitettiin ja vangittiin. Alustavissa kuulusteluissa häntä pidettiin mielenvikaisena, mutta kun häntä myöhemmin kuulusteli Wang Zhicai (王之寀) -niminen tuomari, hän tunnusti kuuluneensa yhdessä kahden eunukin kanssa salaliittoon, jota johti rouva Zheng. Zhang Chain tunnustuksen mukaan nämä kaksi olivat luvanneet hänelle palkkion hyökkäyksestä kruununprinssiä vastaan, mikä viittai siihen, että keisarin suosikkijalkavaimo oli mukana juonessa. Vaikka todisteet olivat vastaansanomattomat ja syytteet raskaat, keisari Wanli halusi kuitenkin säästää kahden rouva Zhengin hengen ja päätti itse tuomita asian. Hän syytti kaikesta eunukkeja, jotka teloitettiin samoin kuin Zhan Chaikin. Vaikka asia virallisesti saatiin nopeasti pois päiväjärjestyksestä, kansa ei sitä unohtanut, vaan se jäi pysyvästi tunnetuksi "palatsihyökkäystapauksena" (), yhtenä Ming-dynastian loppuvaiheen kolmesta suuresta mysteeristä.tunnusti Zhengin keisarinnaksi.


title: Wanli

text: Keisari Wanlilla oli kahdeksan poikaa. Heistä vanhimmasta tuli keisari Taichang. Kolme muuta kuoli hyvin nuorina, ja muut teloitettiin mantšuhallituksen ensimmäisinä vuosina.


title: Wanli

text: Keisari Wanlilla oli kymmenen tytärtä, joista kuitenkin muut paitsi kaksi ensimmäistä kuolivat lapsina.


title: Wanli

text: Wanlin hallituskausi vaikutti osaltaan Ming-dynastian häviöön. Hän oli haluton hallitsija, hänen kautenaan valtakuntaan kohdistuivat suuret taloudelliset ja sotilaalliset paineet ja hallinto oli tyytymätön. Hän myös lähetti maakuntiin eunukkeja valvomaan kaivostoimintaa, mikä itse asiassa oli peiteltyä kiristystä. Tyytymättöminä ajalle tyypilliseen holtittomuuteen ryhmä oppineita ja poliittisia aktivisteja, jotka olivat lojaaleja Zhu Xille ja vastustivat Wang Yangmingiä, perustivat Donglin-liikkeen, poliittisen ryhmän, jonka tavoitteena oli kohentaa moraalia ja vaikuttaa hallitukseen.


title: Wanli

text: Wanlin hallitsijakauden viimeisinä vuosina mantšut alkoivat tehdä hyökkäysretkiä Kiinan pohjoisrajoille. Heidän sotaretkensä johtivat lopulta Ming-dynastian syrjäyttämiseen vuonna 1644. On sanottu, että Ming-dynastian kukistuminen ei niinkään johtunut dynastian viimeisen keisarin Chongzhenin vaan Wanlin kelvottomasta hallinnosta.


title: Wanli

text: Keisari Wanli kuoli vuonna 1620, ja hänet haudattiin Ming-dynastian hauta-alueelle Dinglingiin lähelle Pekingiä. Hänen hautansa on yksi alueen suurimmista ja toinen niistä kahdesta, jotka ovat avoinna yleisölle. Vuonna 1969 punaiset kaartit ryntäsivät Dinglingin museoon, vetivät Wanlin ja hänen kahden keisarinnansa maalliset jäännökset ylös haudasta, minkä jälkeen heidät postuumisti "tuomittiin" ja poltettiin. Samalla tuhottiin tuhansia esineitä.


title: Wanli

text: Vuonna 1997 Kiinan yleisen turvallisuuden ministeriö julkaisi kirjan huumeiden väärinkäytöstä. Siinä sanotaan, että keisari Wanlin jäännöksiä oli tutkittu vuonna 1958 ja niiden oli todettu sisältäneen morfiinijäämiä, jotka osoittivat hänen käyttäneen jatkuvasti ja runsaasti oopiumia. Frank Dikötterin mukaan madakia kuitenkin toivat Kiinaan ensimmäisenä hollantilaiset kauppiaat vuosien 1624 ja 1660 välillä. Sitä ennen Kiinassa oli käytetty oopiumia vain lääkinnällisiin tarkoituksiin. Mikäli tämä pitää paikkansa, keisari Wanli ei voinut olla riippuvainen oopiumin poltosta.


title: Wanli

text: Toisaalta korealaiset ovat kautta vuosisatojen olleet keisari Wanilille hyvin kiitollisia siitä, että hän pelasti Choseon-dynastian japanilaisten hyökkäykseltä. Vielä 1990-luvulla Wanli oli Koreassa hyvin kunnioitettu henkilö.


title: Wanli

text: Monessa suhteessa Wanli muistuttaa monia muita Kiinan keisareita, jotka olivat valtakautensa alussa menestyksekkäitä mutta joiden myöhempi huono hallitustapa johti dynastioiden rappioon. Sellaisiva ovat olleet esimerkiksi Tang-dynastian keisarit Gaozong ja Xuanzong sekä myöhemmin Qing-dynastian keisari Qianlong.


title: Keith Allen (jääkiekkoilija)

text: Courtney Keith ”Bingo” Allen (21. elokuuta 1923 Saskatoon, Saskatchewan, Kanada – 4. helmikuuta 2014 Newtown Square, Pennsylvania, Yhdysvallat) oli kanadalainen jääkiekkoilija, päävalmentaja ja General Manager. Viimeiseksi hän toimi NHL-joukkue Philadelphia Flyersin varapresidenttinä.


title: Keith Allen (jääkiekkoilija)

text: Keith Allen pelasi vuosina 1940–1941 juniorina Saskatoon Quakersin joukkueessa ja liittyi sen jälkeen EAHL-liigassa pelanneen Washington Eaglesin riveihin. Washingtonin vuoden jälkeen Allen siirtyi AHL-liigan Buffalo Bisonsin riveihin kaudeksi 1942–1943. Tässä vaiheessa toinen maailmansota katkaisi Allenin ammattilaisuran muutamaksi vuodeksi ja hän pelasi Saskatoonissa laivaston joukkueessa ja WCSHL-liigassa Saskatoon Elksin seniori-joukkueessa. Syksyllä 1946 Allen palasi AHL-liigaan Springfield Indiansin riveihin, jossa pelasi seuraavat viisi kautta. Syksyllä 1951 Allen siirtyi Springfieldistä Syracuse Warriorsin riveihin pelaten siellä seuraavat kaksi ja puoli kautta. Helmikuussa 1954 Warriorsin omistaja Eddie Shore yritti siirtää Allenin pelaamaan nyt Quebecin liigassa pelanneen Springfieldin riveihin, mutta Allen ja muutama muu pelaaja kieltäytyivät siirrosta ja heidät asetettiin pelikieltoon. Kaksi viikkoa myöhemmin Allen myytiin NHL joukkue Detroit Red Wingsiin, jossa hän pelasi 10 runkosarjan ottelua ja 5 ottelua pudotuspeleissä saaden näin nimensä Stanley Cup -pokaalin kylkeen. Allen pelasi vielä seuraavalla kaudella 18 ottelua Red Wingsin joukkueessa mutta pääosa kaudesta sujui farmiliiga WHL:n Edmonton Oilersin riveissä. Seuraavan kauden Allen pelasi WHL:n Brandon Regalsin joukkueessa ennen kuin siirtyi Seattle Americansin pelaaja-valmentajaksi. Allen lopetti pelaajauransa kevääseen 1957 ja siirtyi päätoimiseksi valmentajaksi.


title: Keith Allen (jääkiekkoilija)

text: Vuodesta 1956 vuoteen 1965 Allen toimi Seattlen WHL-joukkueen valmentajana. Vuodet 1956–1958 joukkue pelasi Americansin nimellä ja sen jälkeen Seattle Totemsin nimellä. Yhdeksän kauden aikana joukkue jäi vain kerran pudotuspelien ulkopuolelle ja voitti keväällä 1959 WHL-liigan mestaruuden. 1967 Allen valittiin NHL:n laajennusjoukkue Philadelphia Flyersin ensimmäiseksi päävalmentajaksi. Joukkueen General Managerina toimi tuolloin Allenin entinen joukkuetoveri ja valmentaja Bud Poille. Flyers voitti divisioonansa ja oli paras uusista joukkueista. Allen toimi kaksi kautta Flyersin päävalmentajana kunnes korvasi Poillen joukkueen General Managerina. General Managerina hän oli luomassa legendaariseen maineeseen noussutta ”Broad Street Bullies” ryhmää, joka voitti Flyersille kaksi peräkkäistä Stanley Cup mestaruutta vuosina 1974 ja 1975. Hän oli myös perustamassa Flyersin farmijoukkue Maine Marinersia AHL-liigaan. Marinersista tuli aikaa myöten eräs AHL:n menestyneimmistä organisaatioista.


title: Keith Allen (jääkiekkoilija)

text: Allen kutsuttiin NHL:n Hall of Famen jäseneksi ns. rakentajien kategoriassa vuonna 1992


title: Gnjozdovo

text: Gnjozdovo () on arkeologinen kohde lähellä Gnjozdovon kylää Smolenskin alueella Venäjällä. Alueella on hyvin paljon slaavien ja varjagien muinaisia esineitä. Alue on luokiteltu muinaislinnaksi ("Gorodištše") ().


title: Gnjozdovo

text: Gnjozdovo oli 900-luvulla kenties tärkein kauppapaikka koko Viikinkien idäntien varrella. Gnjozdovo kukoisti vuosina 850–1000.


title: Gnjozdovo

text: Gnjozdovon alue oli suuruudeltaan 17,5 hehtaaria. Sen suuruutta voi verrata muihin mahtaviin viikinkikaupunkeihin Hedebyhyn 24 hehtaaria, Birka oli 13 ha ja Dublinin 12 ha Gnjozdovon alueelta on löydetty noin 4.000 hautapaikkaa . Niistä noin 2.000 on vielä jäljellä. Ne ovat kahdeksassa eri hautakumpuryhmässä (kurgaaneissa). Näistä noin 1.300 on tutkittu vuodesta 1874 lähtien. Gnjozdovon asukkaiden kansallisuudesta on pitkään kiistelty. Varjagien hautoja on löydetty noin 40, mutta 19 hautaa 20:stä oli krivitšien sekä baltien hautoja. Suurin osa arkeologisista löydöistä on taloustavaroita ja ruukkuja.


title: Gnjozdovo

text: Tutkija Tatiana Jackson on tutkimuksissaan huomannut, että viikinkien saagoissa on paljon tietoja Väinäjoesta, (muinaisskandinaaviksi "Dyna") jopa enemmän kuin mistään muusta Itä-Euroopan joesta. Tämä todistaa paljon Väinäjoen reitin tärkeydestä viikingeille.


title: Gnjozdovo

text:
Gnjozdovo sijaitsee Väinä- ja Dnepr-jokien vedenjakajien kupeessa. Siinä Svinetsjoki ja muutamat muut pikkujoet laskevat vetensä Dnepriin. Alun perin asutus tuli Svinetsjoen Dneprin puoleisiin niemiin, jolloin vesi suojasi aluetta eri suunnilta.
Gnjozdovo kukoisti nimenomaan etelään Konstantinopoliin, länteen Väinäjoensekä pohjoiseen Ilmajärvelle menevien kauppareittien solmukohtana. Ilmajärveltä sinne pääsi Lovatjokea pitkin etelään maakannakselle, jonka luona laivat vaihdettiin tai vedettiin vetotaipaleita pitkin seuraavaan vesistöön. Tällä tavoin päästiin Väinäjoen kautta Dneprille. Dnepr tarjosi suoran, joskin myös pitkän ja vaarallisenkin yhteyden Mustallemerelle ja Bysanttiin. Gnjozdovosta pääsi myös Okajoen kautta Volgan vesistöön kohti Kaspianmerta. Gnjozdovo oli myös oiva suoja- ja lepopaikka lännestä (Väinäjoelta) ja pohjoisesta (Lovatjoelta) tuleville varjageille ennen vaarallista matkaa etelään.


title: Gnjozdovo

text: Vuonna 882 Gnjozdovon valtasi Novgorodin ruhtinas Oleg Viisas ja liitti sen Kiovan Venäjään.


title: Gnjozdovo

text: Gnjozdovo rupesi taantumaan 1000-luvun alussa yhdessä muiden Viikinkien idäntien kaupunkien kanssa. 1000-luvun loppuun mennessä Gnjozdovo oli kauppakaupunkina kokonaan korvannut viereinen Smolensk.


title: Gnjozdovo

text: Tutkijat eivät ole vielä päässeet täysin yksimielisyyteen siitä, miten Gnjozdovo ja Smolensk (muinaisskandinaaviksi: "Smaleskja") ovat suhteessa toisiinsa. Nestorin kronikassa Gnjozdovo mainittiin nimellä Velikograd (suuri kaupunki ja paljon asukkaita). Gnjozdovon alue on 5 kilometriä pitkä molemmin puolen Dneprjokea. Muinaisskandinaavisissa teksteissä se mainitaan nimellä Sýrnes.


title: Gnjozdovo

text: Yhden teorian mukaan Gnjozdovo oli nykyisen Smolenskin edeltäjä. Smolenskista arkeologit ovat löytäneet ensimmäisiä jäänteitä 1000-luvun alusta. Heidän mukaansa Smolenskin vahvistuminen liittyy nimenomaan Gnjozdovo taantumiseen. Hallinnollinen keskus siirtyi Smolenskiin Venäjän siirtyessä kristinuskoon Vladimir Suuren aikana.


title: Gnjozdovo

text: Toisen teorian mukaan Smolensk ja Gnjozdovo elivät rauhallisesti rinnakkain 900-luvulla Tämän teorian mukaan Gnjozdovo oli Kiovan varjagiruhtinaiden alaisuudessa pitämässä slaavilaisia krivitšejä loitolla. Niin kauan kuin varjagit hallitsivat siellä, niin tämä oli hyvin ymmärrettävissä. Viereinen Smolensk oli slaavilaisten krivitšien hallitsema, jossa heidän hallintonsa kokoontui. Vladimir Suuri perusti oman ruhtinaskunnana pojalleen ja antoi hänelle Smjadin linnan Smolenskin läheltä vuonna 1015


title: Gnjozdovo

text: Samantyyppinen slaavien neuvoston ja varjagien sotaneuvoston kaksoishallinto oli myös muualla Rusien valtakunnassa: vertaa Novgorod ja Rurikinlinna, Tšernihiv ja Shestovitsa, Rostov ja Sarskoye Gorodištše, Jaroslavl ja Timeryovo. Myöhempinä vuosisatoina Rurikin ruhtinaat ottivat itselleen mieluummin linnoituksen kuin kaupungin: Vyšhorod mieluummin kuin Kiova, Smjadyn mieluummin kuin Smolensk, Kidekša mieluummin kuin Suzdal, Bogoljubovo mieluummin kuin Vladimir.


title: Gnjozdovo

text:
Gnjozdovo-nimi on ilmeisesti tullut slaavilaisesta sanasta "gnezdo" (= pesä). Se mainitaan ensimmäisen kerran 1600-luvun asiakirjoissa. Historioitsijat kiistelevät siitä, mikä oli paikan alkuperäinen nimi.
Nimi Gnezdovo voi tulla siitä, että Dneprin oikealla rannalla oli puoliympyrän muotoinen linnoitus, joka muodoltaan muistutti linnunpesää.
. Jotkut sanovat Gnezdovon olevan Smolenskin edeltäjän. Heidän mukaansa Bysantin keisari Konstantinos VII viittasi Gnjozdovoon, kun hän mainitsi Smolenskin De Administrando Imperio -teoksessaan 950-luvulla. "Nestorin kronikka" mainitsee Smolenskin aiemmin, kun viikingit Askoldin ja Dirin johdolla hyökkäsivät Kiovaan vuonna 867. Silloin he eivät pystyneet valtaamaan Gnezdovoa, koska se oli hyvin linnoitettu ja hyvin runsasväkinen.


title: Gnjozdovo

text: Vasmer ja muut etymologit sanovat nimen Smolensk tulevan Smolnjajoesta, joka viittaa mustaan multaan tai tervaan. Tatiana Jacksonin teorian mukaan Gnjozdovon alkuperäinen nimi "Svinetšk" (Свинеческъ) tulee Svinetsjoesta. Joen nimi näyttäisi viittaavan venäläiseen sanaan svinets (eli sika) ja koska Gnjozdovo sijaitsi niemellä, on Jackson yhdistänyt paikan muinaisislanninkieliseen paikannimeen "Sýrnes" ("sian niemeke" muinaisskandinaavilla), joka oli yksi seitsemästä tai kahdeksasta rikkaasta kaupungista Gardarikissa "Heimslýsing ok helgifræði"-nimellä ("Kuvaus maailmasta ja tietoa pyhistä", ei. suom.) tunnetun muinaisislanninkielisen tekstin mukaan. Kyseinen luonteeltaan teologis-maantieteellinen keskiaikainen teksti löytyy 1300-luvun alusta peräisin olevasta islantilaisesta Hauksbók-käsikirjoituksessa.


title: Gnjozdovo

text: Gnjozdovon alue löydettiin sattumalta vuonna 1867. Moskova-Varsova-rautatien maatöissä löydettiin hopeisia ja pronssisia koruja, jäänteitä rautamiekasta sekä arabien rahoja 900-luvulta. 7 rahakätköä Bysantin ja arabien kolikoita sekä bysanttilainen lautanen, jossa on myyttisen tarueläimen Simarglin kuva, todistavat kukoistavasta kaupankäynnistä Dneprin varrella. Metalliesineistä tärkeimpiä ovat kypärät, taistelukirveet, karolingien miekka sekä nuolet. Mielenkiintoisimpia löytöjä ovat kuparikädensijalla olevat partaveitset sekä sakset, jotka ovat kenties varhaisimmat koko Itä-Euroopassa. Kaikkein odottamattomin löytö oli Kertšin ruukku, jossa oli kirjoitusta Muinaiskirkkoslaavin kielellä. Tutkijat huomasivat siinä kirjoituksen sinappi ("gorušna") kyrillisin kirjaimin. Ruukussa oli säilytetty sinappia. Tästä tulkinnasta on myös muita mielipiteitä. Vanhimmat kolikot alueelta ovat vuodelta 295 islamilaisen kalenterin mukaan eli vuonna 906 t. 907 jaa.


title: Rossija (pankki)

text: Rossija eli Rossija-pankki tai "OAO Ab Rossija" () on vuonna 1990 perustettu venäläinen, yritys- ja yksityisasiakkaita palveleva pankkikonserni. Sen pääkonttori on Pietarissa. Rossija-pankki kuului lokakuussa 2013 varallisuudeltaan kahdenkymmenen suurimman Venäjällä toimivan pankin ryhmään. Pankkin raportoitiin nostaneen sijoitustaan vuoden 2013 aikana. Myös luotottajana pankki kiri tuolloin 25 suurimman venäläispankin joukkoon.


title: Rossija (pankki)

text: Kansainvälisesti vertaillen pankki on kuitenkin pieni toimija. Venäläispankeista vain yli 30 kertaa suurempi Sberbank sijoittui varallisuutensa perusteella maailman 100 suurimman pankin joukkoon. Esimerkiksi suuren pohjoismaisen pankkikonserni Nordean venäläinen tytäryhtiö "OAO Nordea Bank" oli Rossija-pankin kanssa saman suuruusluokan toimija.


title: Rossija (pankki)

text:
Pankki on mainittu keskeiseksi toimijaksi siirrettäessä Putinin lähipiirin varoja veroparatiisiyhtiöihin ja näistä tulleita korkotuottoja lähipiirin toimijoiden käyttöön.
Maaliskuun 20. päivänä 2014 Yhdysvallat julisti Rossija-pankin pakotetoimenpiteidensä kohteeksi laittomana pitämänsä Venäjän Krimin valtauksen johdosta. Pankki ilmoitti 21. maaliskuuta 2014 asiakkaittensa Visa- ja Mastercard-luottokorttimaksujen käytön estyneen tai vaikeutuneen, mutta asiakkaittensa voivan yhä nostaa korteilla rahaa venäläisiltä pankkiautomaateilta. Lisäksi kerrottiin Venäjän presidentti Putinin aikovan perustaa henkilökohtaisen pankkitilin pakotteiden kohteeksi joutuneeseen pankkiin ja siirtävänsä palkanmaksunsa Rossija-pankkiin. Lisäksi presidenttivaltaisen Venäjän päämies määräsi Venäjän keskuspankin suojelemaan pakotteiden kohteeksi joutuneen pankin asiakkaiden etua.


title: Rossija (pankki)

text: Samalla uutisoitiin toisenkin venäläispankin, helsinkiläisen Hartwall-areenan omistajina tunnetuksi tulleiden liikemiesten Arkadi ja Boris Rotenbergin hallitseman SMP-pankin joutuneen vastaavan yhdysvaltalaisten luottokorttiyhtiöiden sulkutoimenpiteiden piiriin.


title: Uskontoelämän alkeismuodot

text: Uskontoelämän alkeismuodot on Émile Durkheimin kirjoittama kirja australialaisesta toteemijärjestelmästä. Kirja jakautuu kolmeen alakirjaan, joista jokainen sisältää useampia lukuja. Ensimmäinen kirja paneutuu uskonnon määritelmään, joka Durkheimin mielestä perustuu pyhän ja profaanin jakoon. Tämä jako on ominaista kaikille tunnetuille uskonnoille. Uskonnon määritelmän lisäksi Durkheim kritisoi animismin ja luonnonpalvonnan käsityksiä siitä, minkälaiset olennot ovat olleet ensimmäisiä palvottuna.


title: Uskontoelämän alkeismuodot

text: Toteemilla on kolme luonnetta. Se on samalla sekä yhteisön nimi, tunnusmerkki että pyhän esineen prototyyppi. Toteemin kolme muotoa ovat yksilötoteemi, yhteisötoteemi sekä sukupuolen mukainen toteemi. Yksilötoteemi on jokaisen henkilökohtainen suojelija, sekä hänen etunimensä. Klaanin toteemi eroaa yksilötoteemista siten, että yhteisö uskoo olevansa klaanitoteeminsa sukulaisia. Yksilöllä ei ole polveutumissuhdetta toteemiinsa, se on suojelija ja liittolainen. Sukupuolen mukaisessa totemismissa kaikki naiset ja miehet jakautuvat ryhmiin riippumatta siitä, mihin heimoon kuuluvat. Kumpikin sukupuolen mukaisesti muodostuneista ryhmistä uskoo olevansa mystisten sitein yhdistämä määrättyyn eläimeen.


title: Uskontoelämän alkeismuodot

text: Australialaiset heimokansat uskovat, että jokainen ihmisruumis varjelee sisäistä olentoa, sielua. Toisinaan naiset muodostavat tästä poikkeuksen, sillä eräät heimot eivät usko heillä olevan sielua. Durkheimin mukaan yksilön sielu on kuitenkin vain annos ryhmän kollektiivista sielua. Henget ovat olennaisesti hyväntekijöitä, suojelushenkiä. Olemassa on kuitenkin myös pahojen henkien luokka, jotka mielletään usein eläimen kaltaisiksi. Henkien uskotaan esi-isien sielujen tavoin elävän puissa, kivissä, lähteissä ja maanalaisissa luolissa.


title: Uskontoelämän alkeismuodot

text: Negatiivinen kultti tarkoittaa pyhiä asioita koskevia rajoituksia, tabuja. Tällaisia ovat esimerkiksi kosketuskiellot sekä kiellot syödä pyhiä eläimiä tai kasveja.


title: Uskontoelämän alkeismuodot

text: Positiivisen kultin tarkoitus on turvata toteemilajin lisääntyminen. Siihen liittyy muun muassa uhriateriat, johon osallistuvat uskovat luovansa sukulaisuuden siteen syötävään eläimeen. Uhriateriat ovat rituaalisia aterioita, joilla on pyhä luonne.


title: Uskontoelämän alkeismuodot

text: Durkheim, Émile: Uskontoelämän alkeismuodot: Australialainen toteemijärjestelmä


title: BRA

text: BRA voi tarkoittaa seuraavia:


title: Taichang

text: Keisari Taichang (, 28. elokuuta 1582 – 26. syyskuuta 1620), alkuperäiseltä nimeltään Zhu Changluo (), oli Kiinan Ming-dynastian neljästoista keisari, joka lyhyeksi jäänyt hallitsijakausi vuonna 1620 kesti vain vajaan kuukauden. Hän oli edeltäneen keisari Wanlin poika, ja häntä seurasi hänen poikansa Tianqi. Hänen aikakausinimensä "Taichang" merkitsee "suurta vaurautta".


title: Taichang

text: Taichang syntyi keisari Wanlin hallitsijakauden kymmenentenä vuotena. Hänen äitinsä, alkuperäiseltä nimeltään Wang, oli hovissa Wanlin äidin, leskikeisarinna Lin palveluksessa. Vaikka Wang sai raskautensa aikana arvonimen "Toisen arvoluokan puliso Gong (恭妃) hän ei päässyt Wanlin suosioon. Tämän vuoksi myös Zhu Changluo sai isältään osakseen vain vähäistä huomiota, vaikka olikin keisarin vanhin poika, jonka olisi dynastian lain mukaan pitänyt olla kruununperillinen.


title: Taichang

text: Zhu Changluo vietti suurimman osan elämästään hovin onnettomana sivuhenkilönä, joka palatsin sisäisessä valtataistelussa yritti epätoivoisesti saavuttaa kruununprinssin aseman. Wanli ilmaisi avoimesti, että hänen nuorempi poikansa Zhu Changxung, jonka äiti oli keisarin jalkavaimo Zheng, tulisi olla kruununperillinen. Tätä eivät kuitenkaan hyväksyneet useimmat hänen kungfutselaiset oppineet ministerinsä. Sen jälkeen kun Wanlia oli moneen kertaan pyydytty nimittämään Zhu Changluo kruununprinssiksi, hän päätti jättää asian toistaiseksi ratkaisematta. Jotkut historioitsijat ovat arvelleet, että kiista kruununperimyksestä olisi ollut merkittävä osasyy siihen, että keisari Wanli vetäytyi syrjään päivittäisistä hallitustoimista.


title: Taichang

text: Tämän kiistanalaisen aseman vuoksi Zhu Chanluo jätettiin ilman vakinaista kotiopettajaa eikä hänelle annettu järjestelmällistä kungfutselaista opetusta senkään jälkeen, kun hän aloitti koulunkäynnin 13-vuotiaana, mikä oli Ming-prinsseille epätavallisen myöhäinen ikä aloittaa kouluopinnot. Vuonna 1601 keisari Wanli myöntyi ministerien ja varsinkin leskikeisarinnan painostukseen ja nimitti tuolloin 19-vuotiaan Zhu Changluon virallisesti kruununprinssiksi. Tämä virallinen päätös ei kuitenkaan lopettanut hovijuonitteluja. Vielä vuosien ajan levisi huhuja, joiden mukaan Wanli olisi aikonut syrjäyttää Zhu Changluon kruununprinssin asemasta nuoremman poikansa hyväksi.


title: Taichang

text: Vuonna 1615 hovia kohtasi jälleen yksi skandaali. Muuan Zhan Chai () onnistui vain puinen sauva aseenaan karkottamaan palatsin portteja vartioineet eunukit ja murtautumaan Ci-Qingin palatsiin (), jossa kruununprinssi asui. Lopulta Zhang Chai kuitenkin voitettiin ja vangittiin. Alustavissa kuulusteluissa häntä pidettiin mielenvikaisena, mutta kun häntä myöhemmin kuulusteli Wang Zhicai (王之寀) -niminen tuomari, hän tunnusti kuuluneensa yhdessä kahden eunukin kanssa salaliittoon, jota johti rouva Zheng. Zhang Chain tunnustuksen mukaan nämä kaksi olivat luvanneet hänelle palkkion hyökkäyksestä kruununprinssiä vastaan, mikä viittasi siihen, että keisarin suosikkijalkavaimo oli mukana juonessa. Vaikka todisteet olivat vastaansanomattomat ja syytteet raskaat, keisari Wanli halusi kuitenkin säästää kahden rouva Zhengin hengen ja päätti itse tuomita asian. Hän syytti kaikesta eunukkeja, jotka teloitettiin samoin kuin Zhan Chaikin. Vaikka asia virallisesti saatiin nopeasti pois päiväjärjestyksestä, kansa ei sitä unohtanut, vaan se tuli pysyvästi tunnetuksi "palatsihyökkäystapauksena" (), yhtenä Ming-dynastian loppuvaiheen kolmesta suuresta mysteeristä (kaksi muuta olivat jäljempänä mainittu "punaisten pillerien tapaus" sekä "palatsista katoamistapaus").


title: Taichang

text: Keisari Wanli kuoli 18. elokuuta 1620, ja Zhu Chanluo nousi virallisesti valtaistuimelle 28. elokuuta 1620 ottaen aikakausinimen "Taichang", joka tarkoittaa "Suurenmoista vaurautta." Hänen valtakautensa ensimmäiset päivät alkoivat Ming-hovin virallisen historiateoksen mukaan lupaavasti. Valtakunnan rajavartijoille lahjoitettiin kaksi miljoonaa taelia hopeaa, monia Wanlin tehottoman hallituksen aikana tyhjiksi jääneisiin tärkeitä virkoja alettiin täyttää, ja monet Wanlin loppuaikoinaan säätämät, hyvin vihatut ylimääräiset verot ja tullit lakkautettiin. Kuitenkin jo kymmenen päivää kruunauksensa jälkeen Taichang sairastui. Sairaus oli niin vakava, että hänen seuraavaksi päiväksi suunnitellut syntymäpäiväjuhlansa peruutettiin.


title: Taichang

text: Joidenkin epävirallisten aikalaislähteiden,


title: Taichang

text: Ming-hovin virallisessa historiassa sanotaan, että otettuaan pillerin Taichangin vointi parani, hän sai ruokahalunsa takaisin ja kiitti toistuvasti Li Kezhuota "uskollisena alamaisenaan." Samana iltapäivänä hän otti toisen pillerin, ja seuraavana aamuna hänet löydettiin kuolleena. Kun toinenkin keisari kuoli vajaan kuukauden kuluttua edellisen kuolemasta, kaikkialla valtakunnassa oltiin järkyttyneitä ja huhut levisivät. Keisarin salaperäisestä kuolemasta tuli surullisenkuuluisa "Punaisten pillerien tapaus" (红丸案), toinen Ming-dynastian loppuvaiheen kolmesta suuresta mysteeristä. Hovin virkamiesten ja eunukkien keskuudessa käytiin kiivasta kiistaa siitä, mitä pitäisi tehdä asiassa keskeistä osaa esittäneet pillerit toimittaneelle Li Kezhuolle. Toisten mielestä hänelle olisi myönnettävä rahapalkinto keisarin parantamisesta edes lyhyeksi ajaksi, toisten mielestä taas hänet ja hänen koko perheensä olisi pitänyt teloittaa keisarin murhasta. Asia saatiin lopulta ratkaistuksi vuonna 1625, jolloin Li karkotetiin vaikutusvaltaisen eunukki Wei Zhongxianin määräyksestä rajaseuduille. Tämä osoitti, kuinka ratkaisevan vallan eunukit olivat saaneet Taichangin pojan keisari Tianqin hallitsessa.


title: Taichang

text: Taichangin ennenaikainen kuolema aiheutti Ming-hoville logistisisia ongelmia. Ensinnäkin hovissa jatkui yhä virallisesti edellisen keisari Wanlin kuoleman jälkeinen suruaika, ja hänen ruumiinsa odotti yhä suotuisaa päivää hautaamiselle. Toiseksi tavan mukaan kaikki keisarien haudat olivat hallitsevan keisarin rakennuttamia, eikä vastikään valtaistuimelle nousselle Taichingille ollut omaa hautapaikkaa. Hauta päätettiin kiireesti rakentaa Jingtain puretun hautakammion perustukseille. Rakennelma valmistui vuoden 1621 kahdeksantena kuukautena, ja se sai kunnianimen Qingling (庆陵). Lisäksi oli epäselvä, mitä nimeä keisarin valtakaudesta olisi käytettävä. Vaikka keisari oli virallisesti valinnut aikakausinimen "Taichang", hänen valtakautensa jäi Wanlin 48:nnen (1620) ja Tianqin ensimmäisen hallitusvuoden (1621) väliin. Pitkällisen keskustelun jälkeen päätettiin virkamies Zuo Guangdoun aloitteesta, että Wanli-kausi päättyi vuoden 1620 seitsemänä kuukalenterin mukaisena kuukautena, kun taas Taichang-kausi käsitti saman vuoden 8.-12. kuukaudet. Tianqi-kausi alkoi virallisesti kuukalenterin ensimmäisestä kuukaudesta vuonna 1621.


title: Taichang

text: Historialliselta näkökannalta Taichngin lyhyt hallitsijakausi jäi vain alaviitteeksi Ming-kauden historiassa. Se osoitti Ming-dynastian itsevaltaisen järjestelmän perustavan heikkouden, jota henkilöivät heikot keisarit kuiten Taichang seuraajineen. Sen rajoitetun tiedon perusteella, joka Ming-hovin historiasta on keisarin elämässä saatavissa, hän olisi ollut sisäänpäin kääntynyt, vain puoliksi lukutaitoinen alkoholisoitunut säälittävä raukka. Tämän vuoksi on pääteltävissä, että vaikka Taichang olisi pysynyt vallassa kauemmin, hän tuskin olisi kyennyt nostamaan Ming-dynastiaa pitkäaikaisesta rappiotilasta, johon se oli joutunut Wanlin hallitsijakauden lopulla, tai kääntämään kehityksen suuntaa parempaan.


title: Chhunly Pagenburg

text: Chhunly Pagenburg (s. 10. marraskuuta 1986 Nürnberg, Saksa) on saksalais-kambodžalainen jalkapalloilija. Hän edustaa 2. Bundesliigan FSV Frankfurtia. Pelipaikaltaan hän on hyökkääjä.


title: Chhunly Pagenburg

text: Pagenburg on edustanut ammattilaisurallaan myös 1. FC Nürnbergiä, TSV 1860 Müncheniä, FC Rot-Weiß Erfurtia ja Eintracht Trieriä. Bundesliigassa hän on pelannut 12 ottelua, joissa hän on tehnyt yhden maalin. Hän on pelannut Saksan alle 19- ja alle 20-vuotiaiden maajoukkueissa ja Kambodžan A-maajoukkueessa.


title: Seraminpunamesikko

text: Seraminpunamesikko ("Myzomela blasii") on mesikoiden heimoon kuuluva varpuslintu.


title: Seraminpunamesikko

text: Seraminpunamesikkoa tavataan Indonesiassa. Lajin ei uskota olevan vaarassa, ja se on luokiteltu elinvoimaiseksi.


title: Darr

text: Darr (suomeksi ”Pelko”) on vuonna 1993 ilmestynyt intialainen psykologinen jännityselokuva, jonka on ohjannut ja tuottanut Yash Chopra. Pääosia näyttelevät Sunny Deol, Juhi Chawla ja Shahrukh Khan. Tämä on toinen elokuva, jossa Khan näytteli roiston roolia, ja sitä pidetään yhtenä hänen parhaista roolisuorituksistaan.


title: Darr

text: Elokuva oli suuri menestys, ja se voitti National Film Awards -palkinnon ja kaksi Filmfare Awards -palkintoa.


title: Darr

text: Nuori mies Rahul Mehra (Shahrukh Khan) on pakkomielteinen opiskelutoveristaan Kiran Awasthista (Juhi Chawla). Pakkomielle ajaa Rahulin uskaliaisiin tekoihin estääkseen Kirania avioitumasta kihlattunsa Sunil Malhotran (Sunny Deol) kanssa. Kun avioliitto kuitenkin toteutuu, Rahulin raivo saa hänet rikkomaan kaikkia soveliaisuuden rajoja.


title: Intioiden neuvosto

text: Intioiden neuvosto () oli Espanjan siirtomaissa ylintä valtaa käyttävä kuninkaan neuvosto. Se laati asetuksia ja määräyksiä, jotka kuningas vahvisti allekirjoituksellaan. Ferdinand Katolilainen perusti Intioiden neuvoston vuonna 1511 ja Kaarle I uudisti sen toiminnan vuonna 1523.


title: Intioiden neuvosto

text: Intioiden neuvoston päätösten toimeenpanosta vastasi Sevillan Casa de Contratación. Recopilaciónin eli "Intioiden kootut lait" määrittelee Kaarle I:n vuonna 1542 antamassa asetuksessa Casa de Indiasin tarkoituksen ja sen tärkeimmät virkamiehet. Recopilación, joka sisältää 2000 sivua, käyttää 93 sivua Intioiden neuvoston ja sen virkamiesten toiminnan määrittelyyn. Ensimmäisestä pykälästä käy selville, että Intioiden neuvoston tuli aina olla kuninkaan lähettyvillä, eli siellä missä kuningas laajassa valtakunnassaan kulloinkin sattui olemaan. Vasta kun Madridista oli tullut Espanjan pääkaupunki 1560-luvulla, neuvosto sai vakituisen toimipaikkansa. Intioiden neuvosto ja varsinkin Sevillan Casa de Contratación muodostivat aikanaan maailmassa ennen kokemattoman voiman, jota täydensi kaikkien aikojen laajimmalle levinnyt lakikoelma Siete Partidas. Recopilación julkaistiin vasta 1681.


title: Gunnar Clément

text: Gunnar Theodor Clément (27. maaliskuuta 1906 Turku – 2. marraskuuta 1982) oli suomalainen kuvataiteilja, heraldikko ja ruotsin kielellä kirjoittanut kirjailija.


title: Gunnar Clément

text: Clémentin vanhemmat olivat Ivar Arthur Rudolf Clément (k. 1942) ja Julia Mathilda Boman.


title: Gunnar Clément

text: Clément kävi Suomen Taideyhdistyksen piirustuskoulun 1923–1928. Hän toimi lavastajana Turun ruotsalaisessa teatterissa.


title: Gunnar Clément

text: Clément teki seinämaalauksia eri puolelle Suomea, muun muassa Tammer Tehtaat Oy:n henkilökunnan ruokasaliin Tampereella, Vanajanlinnan kartanoon, Villa Hvittorpiin Kirkkonummella, Uudenkaarlepyyn siltatupaan sekä Pietarsaaren ja Uudenkaarlepyyn kaupunginhotelleihin. Hän teki myös lasimaalauksen Ritarihuoneelle 1932 ja seinämaalauksen Åbo Akademin juhlasaliin.


title: Gunnar Clément

text: Heraldikkona tunnettu Clément suunnitteli Mikkelin ja Uudenkaarlepyyn kaupunginvaakunat.


title: Gunnar Clément

text: Clémentistä tuli Johanniittain ritarikunnan kunniaritari 1949 ja oikeusritari 1977. Hän sai valtion taiteilijaeläkkeen 1976.


title: Vierunvuoren kalliomaalaus

text: Vierunvuoren kalliomaalaus sijaitsee Enonveden pohjoisosassa, Ruokoveden ja Koloveden välisessä Vierunsalmessa Heinävedellä Etelä-Savossa. Kalliomaalaus sijaitsee Heinäveden kirkosta noin 14,5 km eteläkaakkoon. Maalauksen löysi Ari Lyytikäinen vuonna 1975 ja se ajoitetaan kivikauteen kampakeraamiseen kauteen.


title: Vierunvuoren kalliomaalaus

text: Kohde sijaitsee Ruokoveden ja Kinkoselän yhdistävän salmen lähellä Peukalosaarta vastapäätä Vierunsalmen etelärannassa. Vierunvuoren länsireunalla olevassa pystykalliossa on kalliomaalausalue hankalakulkuisen kivikon takana noin 13 metriä nykyisen vedenpinnan yläpuolella. Kallion jäkäläisen pinnan rikkoo lohkeama, jolla jäkälää on vähemmän ja jossa kiven väri vaikuttaa vaaleammalta. Lohkeamasta muistuttaa paljasta pintaa suojaava lippa, joka on suojannut maalausta sään vaikutuksilta varsin hyvin.


title: Vierunvuoren kalliomaalaus

text: Vierunvuorelle pääsee parhaiten venellä, mutta sinne voi kävellä metsäautotietä ja metsää myöten, jolloin matkaa kertyy noin 1 kilometri. Kalliomaalaus sijaitsee Metsähallituksen omistamalla maalla ja se on merkitty suoja-alueeksi.


title: Vierunvuoren kalliomaalaus

text: Kalliolipan alla suojassa oleva kuvakenttä on mitoiltaan noin 1,5×3 metriä. Kuvakentän oikealle sivulle on maalattu noin 40 senttimetriä pitkä ihmishahmo, jonka pää on maalattu renkaaksi. Ihmisen jalat ovat polvistaan koukussa ja käden riippuvat alaspäin kyynärpäiden ollessa melkein hartioiden tasalla. Heti ihmisen vieressä on 58 senttimetriä pitkä ja 53 korkea nelijalkinen oikealle katsova hirvi, jonka vartaloon on painettu niin sanottu sydänpiste. Korvan ja hännän nipukat erottuvat hyvin. Pää on maalattu eteenpäin ojentuneena.


title: Vierunvuoren kalliomaalaus

text: Kuvakentän vasemmassa reunassa on kulunut ja osin tuhoutunut vasemmalle katsova hirvi, jonka takapään yli on vedetty viivamainen värjäytymä. Epäselvästi erottuva ihminen seisoo heti hirven peräpään takana, kuten monessa muussakin kalliomaalauksessa Suomessa. Kuvakentän keskeltä löytyy joitakin kuvioiden katkelmia. Useimpia niistä on tulkittu ihmisten jaloiksi.


title: Vierunvuoren kalliomaalaus

text: Pekka Kivikkään mainitsee teoksessaan vuonna 1995, että kuvakentässä olisi myös pahoin tuhoutunut hirvikuvio ja että maalattu alue on ollut suurempi. Punaväriläikkiä onkin siellä täällä. Vuoden 2005 kirjassa digitaalivalokuvan punaväriä vahvistettua siinä näkyykin tällaisia hirviä kolme. Näiden takana olevaa hahmoa voisi tulkita ihmiseksi, jolloin oikealla ollut teema ihmisestä ja hirvestä toistuisi.


title: Kerstin Ulrika Ehrnrooth

text: Kerstin Ulrika Forstén-Ehrnrooth (10. marraskuuta 1906 Helsinki – 28. lokakuuta 2004) oli suomalainen ruotsin kielellä kirjoittanut lastenkirjailija.


title: Kerstin Ulrika Ehrnrooth

text: Kerstin Ehrnroothin vanhemmat olivat kansanedustaja ja ministeri Leo Ehrnrooth (1877-1951) ja Kerstin Niklander (1886-1953). Hän oli naimisissa vuodesta 1933 Torsten Rudolf Forsténin (s. 1901) kanssa.


title: Kerstin Ulrika Ehrnrooth

text: Nimellä "Kerstin Ulrika Ehrnrooth":


title: Backtrack

text: Backtrack on englantilaisen laulaja-lauluntekijä Rebecca Fergusonin single hänen ensimmäisen studioalbuminsa, Heavenin, deluxe-versiolta. Single julkaistiin 14. lokakuuta 2012, päivää ennen deluxe-version julkaisua. "Backtrack" sisältää elementtejä soul-, jazz- ja pop-musiikista. Kappaleesta tuli Fergusonin toinen Britannian singlelistalla kahdenkymmenen parhaan joukkoon sijoittunut single, kun se ylsi sijalle 15. Kappaleen musiikkivideo julkaistiin YouTubessa 3. syyskuuta 2012.


title: Backtrack

text: Ferguson kirjoitti kappaleen entisestä poikaystävästään, joka oli uskoton. "Se on erosta kertova laulu, mutta me laitoimme siihen positiivista potkua, joten se on todella hauska, iloinen ja mukaansatempaava", artisti kertoi haastattelussa.


title: Backtrack

text: "Backtrack" sai kriitikoilta positiivista palautetta. Digital Spy antoi sille neljä tähteä viidestä kutsuen sitä "siistiksi soul-popiksi". Soul and Motion kutsui kappaletta erittäin hyväksi, kutsuen Fergusonia luonnolliseksi ja todelliseksi tähdeksi. Yahoo! kirjoitti "Backtrackin" olevan hauska, sivistynyt kappale, joka todistaa Fergusonin olevan ensiluokkainen artisti.


title: Freefallin

text: Freefallin on australialaisen laulaja-lauluntekijä Zoë Badwin kappale. Sen sanoitti Amy Pearson ja tuotti Denzal Park. Se julkaistiin digitaalisesti ladattavana singlenä 16. heinäkuuta 2010.


title: Freefallin

text: Australian Digital DownloadFrench Digital DownloadComplete Digital Download


title: Åke Gulin

text: Åke Gulin (26. elokuuta 1906 Porvoo – 29. kesäkuuta 1988 Helsinki) oli suomalainen toimitusjohtaja ja ruotsin kielellä kirjoittanut runoilija.


title: Åke Gulin

text: Åke Gulinin vanhemmat olivat kunnanlääkäri Albert Johannes Gulin (1863–1931) ja Signe Elisabeth Ahlman (1874–1952). Hän oli naimisissa Vivi Helena Ahlbergin (1902–1991) kanssa.


title: Åke Gulin

text: Gulin valmistui filosofian maisteriksi 1931. Hän kirjoitti runojen ohella myös taide- ja kirjallisuusaiheisia artikkeleita eri aikakauslehtiin.


title: Jonna-Janette Eriksson

text: Jonna-Janette Eriksson (s. 23. kesäkuuta 1985 Kemi) on aktiiviuransa lopettanut suomalainen kolmiloikkaaja. Hän edusti Espoon Tapioita ja hänen valmentajinaan toimivat Kimmo Eriksson ja Lauri Kalima. Kalevan kisoista Eriksson voitti kolmiloikan pronssia vuonna 2005. Lisäksi hän saavutti sisäratojen SM-kilpailuissa hopeaa vuonna 2006.


title: Sinikka Leminen

text: Sinikka Tuulia Leminen (s. 27. maaliskuuta 1981 Helsinki) on aktiiviuransa jo lopettanut suomalainen pikajuoksija. Hän edusti Simpeleen Urheilijoita ja hänen valmentajanaan toimi Ari Nummela. Kalevan kisoista Leminen saavutti pronssia 400 metrin aitajuoksussa vuonna 2005.


title: Luettelo pikkuplaneetoista: 387001–388000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
387001:stä ja päättyen 388000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 388001–389000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
388001:stä ja päättyen 389000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 389001–390000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
389001:stä ja päättyen 390000:een.
Kokonaisen luettelon löytää katsomalla Luettelo pikkuplaneetoista.


title: Reidar Wasenius

text: Reidar Wasenius (s. 15. tammikuuta 1967 Helsinki) on suomalainen yritysvaikuttaja ja suomalaisten yksityissijoittajien FiBANin (Finnish Business Angels Network) toimitusjohtaja.


title: Reidar Wasenius

text: Wasenius on toiminut Finland -startup-kiihdyttämön Suomen osaston johtajana vuosina 2015-2017 ja työskennellyt aiemmin muiden muassa Samsung Electronicsilla, Nokialla, Telecom Finlandilla, TEKESillä ja Digital Equipment Corporationissa. Lisäksi Wasenius on toiminut Arcada University of Applied Sciences –ammattikorkeakoulun Program Directorina vuosina 1995-2000 sekä toimittajana ja tuottajana useissa medioissa, kuten Yleisradiossa. Waseniuksella on hallussaan myös muutamia viestintätekniikkaan liittyviä patentteja.


title: Reidar Wasenius

text: Wasenius tunnetaan lisäksi yleisötilaisuuksien vetäjänä ja puhujana sekä kouluttajana ja yritysvalmentajana. Valmentajana Wasenius on tunnettu viestinnän kouluttajana sekä mielenhallinnan valmentajana.


title: Reidar Wasenius

text: Wasenius on tehnyt myös äänityötä yli 25 vuoden ajan. Hän on muun muassa toiminut Telian (aiemmin Sonera ja Telecom Finland) puhelinverkkojen äänenä vuodesta 1992. Hän on myös lukenut monen organisaation automaattisen puhelinpalvelun palveluvalikoita. Näitä ovat muun muassa usean paikkakunnan terveyspalvelut, Kansaneläkelaitos, Suomen Tulli ja Tieto Oyj. Kokemuksensa ansiosta hänet valittiin maaliskuussa 2014 VR-Yhtymän uudeksi junakuulutusääneksi.


title: Reidar Wasenius

text: Wasenius on näytellyt, esiintynyt ja valmentanut 1980-luvun lopulta asti, jolloin hän toimi kaksikielisessä helsinkiläisessä paikallisradiossa Radio Ykkösessä () 1989–1993. Yle-uransa hän aloitti ruotsinkielisissä kielenopetusohjelmissa ja radioteatterissa ja sitten freelance-toimittajana Radio X-, Yle X3M- ja Radiomafia-kanavalla. Yle Fem -kanavalla hän oli aivovalmennuksen ja sosiaalisen median asiantuntijana Min Morgon-aamuohjelmassa 2010-2011 sekä tosi-tv-ohjelma "Simonin" juontajana 2014.


title: Reidar Wasenius

text: Wasenius vierailee vaasalaisen Prinssi Rohkea ja Erämaan Rotat -yhtyeen EP:llä ”Terveisiä Erämaasta” (2014), jossa hänen ääntään kuullaan levyn introraidalla.


title: Reidar Wasenius

text: Syksyllä 2017 Wasenius teki ensimmäiset äänityönsä peliteollisuudelle toimimalla usean (vielä julkistamattoman) hahmon äänenä Lightneer peliyhtiön tekemässä Big Bang Legends -pelissä.


title: Reidar Wasenius

text: Näyttelijänä Wasenius työskennellyt muiden muassa Svenska Teaternissa ja esimerkiksi vuonna 2017 Pelolla johtaminen on perseestä –näytelmässä.


title: Reidar Wasenius

text:
Vuodesta 2011 Wasenius on toiminut "Forum"-talouslehteä julkaisevan Forum för ekonomi och teknik -kustannusosakeyhtiön hallituksessa.
Wasenius on Suomen mikromuseoyhdistyksen puheenjohtaja.


title: Luettelo Yhdysvaltain ulkoministereiden ulkomaanmatkoista

text: Tämä on luettelo Yhdysvaltain ulkoministereiden ulkomaanmatkoista. Luetteloon sisältyvät sekä yksityis- ja lomamatkat että viralliset valtiovierailut. Luettelossa ovat vain ulkomaanmatkat, jotka ulkoministerit ovat tehneet virkakautensa aikana.


text: Luettelo on jaettu neljään eri artikkeliin, jotka ovat osa tätä pääartikkelia. Jotkut ulkoministerit lopettivat toimikautensa seuraavan vuosikymmenen puolella, mikäli vaalivuosi osui juuri sille vuodelle. Heidät mainitaan sivujen alussa mikäli he ovat kyseisessä luettelossa.


text: Ensimmäinen Yhdysvaltain ulkoministeri joka teki ulkomaanmatkan oli William H. Seward hän vieraili Tanskan Länsi-Intiassa vuonna 1866. Yhdysvaltain ulkoministereiden vierailut ovat suuntautuneet alkuvuosina pääasiassa vain Pohjois- Keski- ja Etelä-Amerikan valtioihin sekä Karibian saarille. John Hay oli ensimmäinen ulkoministeri joka vieraili Euroopassa. Cordell Hull oli ensimmäinen Aasiassa vierailut ulkoministeri. William P. Rogers oli ensimmäinen ulkoministeri, joka teki valtiovierailun Saharan eteläpuoliseen Afrikkaan.


title: Major League Baseball -kausi 1882

text: Major League Baseball -kausi 1882 käsitti kaksi erillistä liigaa. Vuodesta 1876 toiminut National League ja ensimmäistä kauttaan toiminut American Association. Liigojen välisiin näytösotteluihin osallistui myös League Alliancen voittaja New York Metropolitans, joka seuraavalla kaudella pelasi AA:ssa. Toinen joukkue League Alliancessa oli Philadelphias eli "Phillies" (ei katsota olevan sama Philadelphia Phillies, joka kaudella 1883 aloitti National Leaguessa). Chicagon ja Cincinnatin välisissä liigamestareiden välisissä otteluissa voitot tasattiin 1–1 ja Chicago voitti Metropolitansin 2–1.


title: Tammer Tehtaat

text: Tammer Tehtaat Oy oli Tampereella 1916–1969 toiminut suomalainen kumiteollisuusalan yritys. Yrityksen nimenä oli vuoteen 1941 saakka "Suomen Hihnatehdas Oy". Yhtiön toimitusjohtajana oli 1938–1959 Eric Schauman.


title: Tammer Tehtaat

text: Tammer Tehtaat valmisti voimansiirto- ja kuljetushihnoja sekä kumi- ja paloletkuja. Yritys valmisti myös 1950- ja 1960-luvulla täyskumisia "Tammer"-keilapalloja sekä vuoteen 1952 saakka "Regina"- ja "Aino"-merkkisiä kondomeja. Tehdas sijaitsi alun perin Näsilinnankadulla kunnes vuonna 1963 uusi hihnatehdas valmistui Tampereen Kalkun teollisuusalueelle.


title: Tammer Tehtaat

text: Tammer Tehtaat Oy yhdistettiin 1969 Oy Nokia Ab:hen. Tämä jälkeen Kalkussa sijainnut tehdas keskittyi hihnojen ja telamattojen valmistukseen kun taas paloletkujen valmistus siirtyi Tampella Oy:lle. Tampereen hihnatehtaan omistajina olivat Nokian jälkeen Trelleborg Ab, Svedala Industri Ab ja vuodesta 2001 Metso Oyj. ContiTech Finland Oy osti vuonna 2013 Metso Minerals Finland Oy:n kuljetinhihnaliiketoiminnan ja kuljetinhihnoja valmistavan Tampereen hihnatehtaan.


title: Kalle Simpanen

text: Kalle Johannes Simpanen (s. 12. toukokuuta 1980 Helsinki) on aktiiviuransa jo lopettanut suomalainen pikajuoksija. Hän edusti Helsingin Kisa-Veikkoja ja hänen valmentajinaan toimivat Niklas Henrichson ja Rauno Harju. Kalevan kisoista Simpanen voitti 400 metrin aitajuoksussa hopeaa vuonna 2003 ja pronssia vuonna 2005. Lisäksi hän on saavuttanus viestijuoksun SM-kisoissa kultaa ja hopeaa 4 x 100 metrin viestijuoksussa sekä hopeaa ja pronssia 4 x 400 metrin viestijuoksussa.


title: Elis Bergh

text: Hagbart Elias ”Elis” Bergh (1881 Linköping – 1954) oli ruotsalainen arkkitehti ja teollinen suunnittelija. Hän toimi lasisuunnittelijana Kostan lasitehtaalla.


title: Elis Bergh

text: Bergh opiskeli taideteollisessa korkeakoulussa (nykyinen Konstfack) Tukholmassa ja harjoitteli muun muassa arkkitehti Agi Lindegrenin alaisuudessa. Berghin arkkitehtoninen ura oli hyvin lyhyt. Yksi hänen arkkitehtoninen työnsä oli Villa Skoga. Bergh työskenteli Böhlmarks-lampputehtaalla vuosina 1906–1916. Tämän jälkeen hän siirtyi Pukebergsin lasitehtaalle. Vuosina 1928–1950 hän oli taiteellinen johtaja Kostan lasitehtaalla. Vuoden 1950 jälkeen hän toimi Kostan tehtaalla konsultoivana suunnittelijana. Taiteellisena johtajana hän edusti siroa mutta modernia taidesuuntausta, joka oli Kostan tuotanto sotien välisenä aikana. Bergh on suunnitellut monia lasiesineitä, kuten maljakoita ja muita koriste-esineitä.


title: Louder

text: Louder on yhdysvaltalaisen näyttelijä ja laulaja-lauluntekijä Lea Michelen esikoisalbumi, joka julkaistiin 28. helmikuuta 2014. Albumi sisältää muun muassa Sia Furlerin ja Christina Perrin kirjoittamia kappaleita.


title: Louder

text: Michele julkaisi albuminsa virallisen kappaleluettelon 8. joulukuuta 2013, jota seurasi albumin ensimmäisen singlen "Cannonball" julkaisu 10. päivä. Michele esitti kappaleen ensimmäisen kerran livenä Ellen DeGeneresin televisio-ohjelmassa 12. joulukuuta ja myöhemmin X Factorin kolmannen tuotantokauden finaalissa 19. joulukuuta. Seuraava albumin single "Battlefield" julkaistiin 27. joulukuuta 2013 JustJaredin nettisivuilla. Kappale oli saatavilla iTunesista heti seuraavana päivänä. Michelen albumin kolmas single "Louder" julkaistiin 13. tammikuuta 2014, ja sen perään kappale "What Is Love" 28. tammikuuta, joka on mukana albumin erikoisversiossa. Michele ehti julkaista vielä kaksi kappaletta, "You're Mine" ja "On My Way" ennen albumin julkaisupäivää 28. helmikuuta 2014.


title: Shoulder to Shoulder

text: Shoulder to Shoulder on englantilaisen laulaja-lauluntekijä Rebecca Fergusonin kappale hänen ensimmäiseltä studioalbumiltaan "Heaven". Se julkaistiin albumin viidentenä ja viimeisenä singlenä Isossa-Britanniassa 9. joulukuuta 2012. Saksassa viimeisenä singlenä julkaistiin "Teach Me How to Be Loved". "Shoulder to Shoulderia" ei koskaan julkaisti CD-singlenä tai digitaalisena latauksena. Kappaleen musiikkivideo julkaistiin YouTubessa marraskuussa 2012. Videolla Ferguson laulaa kappaletta levytysstudiossa.


title: Shoulder to Shoulder

text: Ferguson esitti singlensä televisiossa kaksi kertaa, This Morning- ja Alan Carr: Chatty Man-ohjelmissa. "Shoulder to Shoulder" on soul- ja jazz-elementtejä omaava popballadi. The Huffington Post kuvaili kappaletta upeaksi. Ferguson kertoi laulun merkityksestä lehdelle näin: "Halusin saada kuuntelijat ajattelemaan rakkautta ja ihmissuhteita. Usein unohdamme mikä rakkaudessa on tärkeää."


title: The Village Lanterne

text: The Village Lanterne on Blackmore’s Night -yhtyeen viides studioalbumi, joka ilmestyi 4. huhtikuuta 2006. Albumilta julkaistiin single "Just Call My Name (I'll Be There)". Kappale "Olde Mill Inn" on julkaistu myös elokuvan "Yes Man" (2008) soundtrackillä.


title: The Village Lanterne

text: Albumi nousi Suomen virallisen listan sijalle 33.


title: Scumbag Goes to Theatre

text: Scumbag Goes to Theatre on vuonna 2010 julkaistu Elonkorjuun livealbumi. Se äänitettiin joulukuussa 2009 Porin Teatterissa järjestetyssä yhtyeen 40-vuotisjuhlakonsertissa.


title: Scumbag Goes to Theatre

text: Elonkorjuun vakituisen kokoonpanon lisäksi konsertissa esiintyivät saksofonisti Jari Perkiömäki sekä laulajat Heikki Lajunen ja Kari Tamminen, jotka olivat mukana yhtyeessä jo 1970-luvulla. Kaikki levyn kappaleet ovat Elonkorjuun jäsenten omaa tuotantoa, lukuun ottamatta versiota blueslegenda T-Bone Walkerin laulusta "Stormy Monday". "Waiting" on ennenjulkaisematon ja Heikki Lajusen säveltämän kappaleen "Ihmislapsi" levytti Markku Hakala vuonna 1977..


title: Song Jiaoren

text: Song Jiaoren (Wade-Giles: Sung Tšiao-jen; 5. huhtikuuta 1882 Taoyuan, Hunan – 22. maaliskuuta 1913 Shanghai) oli kiinalainen poliitikko, joka perusti Kuomintang-puolueen vuonna 1912. Puolueen voitettua Kiinan tasavallan ensimmäiset parlamenttivaalit Song salamurhattiin.


title: Song Jiaoren

text: Song sekaantui jo opiskeluaikanaan vallankumoukselliseen toimintaan, ja hän joutui vuonna 1904 pakenemaan Kiinasta Japaniin, jossa jatkoi opintojaan. Hän oli yksi johtavia henkilöitä vallankumousjärjestö Tongmenghuissa, jonka Sun Yat-sen perusti vuonna 1905 Tokiossa. Vuoden 1911 vallankumouksen jälkeen tasavallaksi muuttuneen Kiinan presidentiksi tuli kenraali Yuan Shikai, joka kutsui neljä Tongmenghuin johtajaa hallitukseensa. Yksi heistä oli Song, joka kuitenkin pian erosi hallituksesta, koska hän ei hyväksynyt Yuanin itsevaltaisia pyrkimyksiä.


title: Song Jiaoren

text: Song loi Kuomintang-puolueen Tongmenghuin pohjalta yhdistämällä sen useiden pienempien puolueiden kanssa. Hänen tavoitteenaan oli luoda sellainen voima, jonka avulla olisi mahdollista saavuttaa enemmistö uuden kansalliskokouksen vaaleissa. Helmikuussa 1913 pidetyissä vaaleissa Kuomintang voitti 269 paikkaa 596:sta ja kohosi suurimmaksi puolueeksi. Songin oletettiin kohoavan tämän jälkeen pääministeriksi ja mahdollisesti presidentti Yuan Shikain haastajaksi valtakamppailussa. Kansalliskokouksen odotettiin myös säätävän uuden perustuslain. Song kannatti parlamentaristista järjestelyä, jossa hallitus olisi vastuussa ensisijaisesti parlamentille eikä presidentille. Kun Song oli lähdössä Shanghaista Pekingiin, häntä ammuttiin 20. maaliskuuta 1913 hänen ollessaan nousemassa junaan. Hän kuoli kaksi päivää myöhemmin vain 30-vuotiaana. Aihetodisteiden ja ampujan tunnustuksen perusteella murhan järjestäjäksi epäiltiin pääministeriä tai jopa presidentti Yuan Shikaita itseään.


title: Song Jiaoren

text: Songin salamurha sai Sun Yat-senin tukijoineen yrittämään niin sanottua Kiinan toista vallankumousta Yuan Shikain syrjäyttämiseksi. Yuan kuitenkin murskasi vastarinnan. Vuoden sisällä hän erotti kaikki Kuomintangin edustajat parlamentista, hajotti parlamentin ja hankki itselleen diktatorisen aseman. Sun Yat-sen kokosi Kuomintangin uudelleen vuosikymmentä myöhemmin.


title: Teach Me How to Be Loved

text: Teach Me How to Be Loved on englantilaisen laulaja-lauluntekijä Rebecca Fergusonin kappale hänen ensimmäiseltä studioalbumiltaan "Heaven". Sen kirjoitti Ferguson itse yhdessä Jonny Lattimerin kanssa. Kappale julkaistiin Saksassa albumin viidentenä ja viimeisenä singlenä 7. joulukuuta 2012. Isossa-Britanniassa viimeinen single oli ”Shoulder to Shoulder”. Kappaleen musiikkivideolla Ferguson esittää laulua levytysstudiossa.


title: Teach Me How to Be Loved

text: ”Teach Me How to Be Loved” on pianojohtoinen soul-pop-balladi, jonka tempo on 70 iskua minuutissa. The Telegraphin kriitikko Neil McCormick kuvaili kappaletta runolliseksi ja aidon tunteelliseksi. The Lava Lizard kirjoitti singlen olevan yksinkertainen mutta vaikuttava. Sivuston haastattelussa Ferguson paljasti kappaleen olevan yksi hänen suosikeistaan albumilla. Laulaja esitti singlen "Britain's Got Talent"-ohjelmassa yhdessä toisen kappaleen, Glitter & Gold, kanssa.


title: Normaali laajennus

text: Abstraktissa algebrassa algebrallista kuntalaajennusta "L"/"K" sanotaan normaaliksi jos "L" on "K"["X"]:n polynomien juurikunta. Bourbaki kutsuu tällaisia laajennuksia kvasi-Galois'n laajennukseksi.


title: Normaali laajennus

text: Laajennuksen "L"/"K" normaalisuus on yhtäpitävää seuraavien ominaisuuksien kanssa. Olkoon "K" "K":n algebrallinen sulkeuma, joka sisältää "L":n.